مەترسیی لەناوچوونی ئاسكه‌كانی گه‌رمیان لەئارادایە\nوه‌رزی زاوزێی ئاسك و ئاگركه‌وتنه‌وه پێکەوە هاتن\nجووتیار کەلاری 02/06/2019 - 16:00 بڵاوکراوەتەوە لە ژینگە\nوه‌رزی دروێنه و كه‌وتنه‌وه‌ی ئاگر، بووەته مه‌ترسی بۆ سه‌ر ئاسكه‌كانی گه‌رمیان به‌شێوه‌یه‌كی گشتی و بێچووه ئاسكه‌كان به‌تایبه‌تی. رێكخراوێكی ژینگه‌ییش هۆشداری ده‌دا له قڕكردنی بێچووه ئاسكی ناوچه‌كه. به‌رپرسێكیش له ژینگه‌ی گه‌رمیان ده‌ڵێ ”رێنمایی قورس بۆ راوچییان دیاری كراوه“.\nئیبراهیم زه‌ریف، به‌رپرسی رێكخراوی ژینگه‌پارێزی گه‌رمیان، به (باس)ی راگه‌یاند: "ئێستا وه‌رزی زاوزێكردنی ئاسكی كێوییه، چونكه ئاسك ساڵانه له ناوەڕاست تا كۆتایی مانگی ئایار ده‌ست به زاو‌زێ ده‌كه‌ن، ئه‌مساڵیش وه‌رزی زاوزێی ئاسكه كێوییه‌كان كه‌وتووەته كاتی دروێنە، له‌گه‌ڵیدا به‌داخه‌وه شه‌پۆلی سووتانی زه‌ویی جووتیاران و ده‌غڵودان په‌ره‌ی سه‌ندووه“.\nگوتیشی: "ساڵانه به هۆكاری دروێنەوە، كه جووتیار و ده‌ڕاسه ده‌چنه ده‌شته‌كان، ئاسكه‌كان له شوێنی خۆیان هه‌ڵدێن، ئه‌و هه‌ڵاتنه‌ش رێگه خۆش ده‌كا بۆ راوچییان تا راوی ئاسكه كێوییه‌كان بكه‌ن و هه‌ندێك جار بێچووه‌كانیشیان بگرن“.\nنیگه‌رانیی خۆیشی پیشان دا: "راوچییان بێچووه ئاسكه‌كان ده‌گرن و له دایكانه‌كانیان داده‌بڕن و به نرخێكی گران ده‌یانفرۆشن“.\nچالاك نه‌جم، له راگه‌یاندنی ژینگه‌ی گه‌رمیان، بۆ (باس) ئاماژه‌ی بۆ ئه‌وه كرد: "ئێمه داواكارین له‌م وه‌رزه‌دا له هه‌موو كات زیاتر پۆلیسی دارستان و ژینگه هه‌وڵه‌كانی خۆی چڕ بكاته‌وه بۆ رێگریكردن له راوکردنی ئاسک و ئاژەڵی کێوی“.\nگوتیشی: "شاره‌زایی به‌شێك له راوچییان بووەته هۆكاری ئه‌وه‌ی راوچییانی ئاسك و ئاژه‌ڵه كێوییه‌كان راوی خۆیان بكه‌ن“.\nئه‌و به‌رپرسه‌ی ژینگه ئه‌وه‌شی خسته روو: "ده‌كرێ تیمی تایبه‌تی دارستان و ژینگه له ده‌شته‌كان هه‌بێ، چونكه ئاشكرایه ئاسكه كێوییه‌كان له ده‌شته‌كاندان“.\nبه گوته‌ی ئه‌و: "به‌پێی رێنمایی ژماره یه‌كی ساڵی 2015ی ده‌سته‌ی پاراستن و چاككردنی ژینگه، راوكردنی ئاسك و ئاژه‌ڵی كێوی و باڵنده‌کان قه‌ده‌عه‌یه و هه‌ر كه‌س راویان بكات، سزای مادی بۆ دانراوه كه له (50) هه‌زار دیناره‌وه ده‌ست پێ ده‌كات بۆ (10) ملیۆن دینار“.\nلای خۆشیه‌وه، سه‌ركه‌وت ره‌حیم، به‌رپرسی راگه‌یاندنی به‌ڕێوه‌به‌رایه‌تیی پۆلیسی دارستان و ژینگه‌ی گه‌رمیان، بۆ (باس) ئه‌وه‌ی خسته روو: "ئه‌وه‌ی له توانای ئه‌واندا بێت بۆ پاراستنی ئاسك و باڵنده و ئاژه‌ڵه كێوییه‌كان درێغیان نه‌كردووه“.\nئه‌وه‌شی خسته روو: "پۆلیسی دارستان و ژینگه‌ی گه‌رمیان پێویستی به هه‌مانگیی هاووڵاتییانه، به‌تایبه‌ت شوانكاره‌كان له هه‌ر جێگه‌یه‌ك راوچییان بینی، پۆلیسی دارستان و ژینگه ئاگادار بكه‌نه‌وه“.\nباسی له‌وه‌ش كرد: "ده‌نگۆی كڕین و فرۆشتن به بێچووه ئاسكه‌كان به راست نازانین، چونكه تا ئێستا بەو هۆكاره‌وە كه‌سمان نه‌گرتووه“.\nهاوكات به‌ڕێوه‌به‌رایه‌تیی به‌رگریی شارستانیی گه‌رمیان به گرنگی ده‌زانێ، كه جووتیاران په‌له بكه‌ن له دروێنه‌كردنی ده‌غڵودانه‌كانیان، ئه‌وه‌ش ده‌بێته هۆكاری كه‌مبوونه‌وه‌ی مه‌ترسی له‌سه‌ر بێچووه ئاسكه‌كان له سووتان.\nگه‌نجێكی كورد له سنووری داقووق كۆتایی به ژیانى خۆى هێنا\nدیالە.. بە بڕیاری سەرۆكوەزیران بارەگایەكی میلیشیاکان داخرا


تێزی دابەشکردنی تاوان و تاوانبار …. ئیسماعیل حەمەئەمین – Denegkan\nتێزی دابەشکردنی تاوان و تاوانبار …. ئیسماعیل حەمەئەمین\nbyئیسماعیل\tFebruary 10, 2008\tگشتی\n(چەند وشەیەک لەمەڕ بەرگریکردن لەسوڵتان هاشم)….\nچیرۆکی سوڵتان هاشم و هاوڕێکانی لەهەمان چیرۆکی نازیەکان دەچێت ، کاتێک لەدادگای نورنبێرگ نکوڵیان لەو هەموو تاوانە کرد بەرامبەر مرۆڤایەتی ئەنجامیان دابوو. تاکە قسەی هەموو ئەو ژەنراڵانەی وەک گورینگ و کەسانی دیکە ئەوەبوو: ئێمە تەنها فەرمانی حکومەتمان جێبەجێدەکردووە، ئێمە ئاگامان لەهیچ نەبووە!. لەکۆتایی پڕۆسێسی نورنبێرگدا داواکاری گشتی لەگوتارەکەیدا گووتی: (گەر بڕوا بەقسەی ئەم تاوانبارانە بکەین، ئەوا دەبێت هەموومان بگەینە سەر ئەو بڕوایەی کەجەنگ ڕووینەداوە!. هەموو ئەم تاوانبارکردنەش وەهمێکن وهیچی تر..)\nدادگایکردنی سەدام حوسێن کارێکی ئیجابی بوو، بەڵام چۆنێتی لەسێدارەدانی کارێکی قێزەوەن وبێمانابوو، مۆرکی تۆڵەسەندنەوەیەکی پێوە دیاربوو، تۆڵەسەندنەوەیەک لەگەڵ هیچ عورفێکی مرۆیدا نەدەگونجا. لێرەوە گومانکردن لەپشتە وێنەکانی ئەو دادگایە وپاڵپێوەنەرەکانی بەشێک بوون لەو زۆرانبازیە نهێنیەی لەنێوان هێزەجیاوازەکانی ئێراق وخواستەکانیاندا یاری خۆیان دەکرد. هەر لەشێوازی لەسێدارەدانی سەدامەوە بیگرە تاوەکو پەستانی ئیداری وسیاسی لەسەر ئەو دادگایەی هەوڵیدا نمونەی سەربەخۆیی خۆی نیشانی دونیابدات. لەم پڕۆسەیەدا بەڕێز سەرۆک تاڵەبانی ڕۆڵێکی دووجەمسەر ودژبەیەکی بینی، کەلەم گوتارە کورتەدا هەوڵی تاوتوێکردنی دەدین.\nبەڕێزی لابردنی حوکمی سێدارەی کردبووە پڕنسیبێک وبەردەوام بەرگری لێدەکرد، ئەمەش بووە هۆی ڕەخنەلێگرتن و توڕەبوونی ئەوانەی تۆڵە وحوکمی دادگایان لێ تێکەڵ دەبوو. لەلای زۆربەی ڕۆشنبیرانی جیدی ئەم وڵاتە وجیهانیش جێگەی سەرنج ولێکدانەوە بوو. من خۆم وەک نوسەرێک سەرەڕای هەموو ڕەخنەیەک، ئەو هەڵوێستە بەخاڵێکی وەرچەرخان تێدەگەم لەسەرجەم پڕۆسەی سیاسی ئێراقدا، کەسەرۆکێک بێت وبڵێت:( من لەگەڵ حوکمی لەسێدارەدانی هیچ مرۆڤێکدا نیم..)، ئەمە خاڵی وەرچەرخان دەبوو ئەگەر هاتوو ئەم هەڵوێستە بەتەواوەتی پابەست بوایە بەمۆڕاڵی خۆیەوە، لەپێچێکدا نەبوایە بەتێزێک بۆ بەرگریکردن لە تاوانبارانی جەنگ. ئەگەر هاتوو تاوانبارێکی وەک (وەفیق سامەڕائی) نەبوایە بەڕاوێژکاری سەرۆک وبەڕێزی نامەی بەرگری لە(نزار خەزرەجی) بۆ دادگای دانیمارک نەناردایە. ئەو بانگەشەیەی بۆ لابردنی حوکمی سێدارە دەبوو بە پڕۆژەیەکی سیاسی وکولتوری لەناوچەکەدا،بەداخەوە هەرزوو ئەم دژبەیەک و دەبڵ مۆڕاڵیە زیانێکی گەورەی بەو بانگەشەیەدا.\nهەموو ئەمانە دیسانەوە ئەو یاریە سیاسیەمان نیشاندەدات کەچۆن چەمکێکی وەک (لێبوردن) ئەکرێتە بیروڕایەکی سیاسی پلاستیکی بۆ ڕازیکرنی خواستەکانی ئەم هێز یان ئەو هێزی سیاسی ویاری پێئەکرێت. ئەو چەمکانە لەڕووی ئەخلاقی گشتی وفەلسەفەی مۆڕاڵەوە ڕەگی قوڵیان هەیە،ناکرێت ئاوەها بەئاسانی سیاسی بێت وپلاستیکیانە بەناوی لێبوردنەوە تاوانەکانی دوێنی لەسەر خوانی سیاسەتی ئەمڕۆ یەکلابکاتەوە، بەبێئەوەی ئاوڕ لەنوێنەرەکانی ئەو ڕابوردووە ناشرینە بداتەوە، کەلەتاوانبارانی جەنگدا خۆیان بەرجەستە دەکەن.\nپلاستیکیەت مانای کارکردنە لەڕابوردوودا بەناوی لێبوردنەوە، ئەم تێزە تاوانکردن وتاوانبار ووردەکاتەوە بۆ چەندەها بەش بۆ ئەوەی شەرعیەت بدات بەتەحالوفێک کەبەناوی ئاشتیەوە دەبەسترێت. بەداخەوە ئێمە لەبەرامبەر سیاسەتێکین کەهەڵگری پەیامێکی مێژوویی وهیومانی نیە، بەقەد ئەوەندەی هەموو شتێکی لەئێستا ولەخانەکانی بەرژەوەندی دەسەڵاتدا وەگەڕ دەخات، بۆ ئەم مەبەستە هەموو چەمکەکانی وەک (لێبوردن وکارکردن لەڕابوردوو ومێژووگەرایی) دەبن بەچەند بیروڕایەکی سیاسی ودەچنە نێو بازنەکانی سەودای ستراتیژیەتێکی تایبەتەوە. بۆ ئەم مەبەستە دەبێت تاوان دابەش بکرێت، بۆ ئەوەی لەو کەلێنەوە حوکمی کۆتایی دادگا بەرەو کەناڵێکی گێژەن ڕاپێچ بکات، لەم پێچەشدا سیاسی و قەزائی دژی بەیەکتری دەوەستنەوە.\nنەتاوان بەش بەش دەکرێت وەک ئەوەی لەتێزی بەرگریکردن لەهاشم وژەنراڵەکانی هاوەڵیدا بینیمان. نەتاوانباریش دەکرێت بەچەند بەشێکەوە. ئەوەی بەرامبەر دادگا دەوستێت مرۆڤێکە بەهەموو تاوانەکانیەوە، نەک نیوە تاوانبارێک، بەمانای یان تاوانباری یاخود بێگوناهی!. ئەم تێزی بەرگریکردنە لەتاوانباری جەنگ، تاوانبار لەنێو خۆیداوەک شیزۆفرینیایەک پۆڵین دەکات ودەیکات بەدوو کەسایەتیەوە. ئەم تێزی بەرگریکردنە بڕوای وەهایە: بەکۆمەڵ کوشتن تاوانێکە تەنها لایەنێکی مرۆڤ ئەنجامیداوە کە(عەسکەریە) ولایەنەکەی دیکەی ئەم مرۆڤە وەک مرۆڤێک دوور لەوەزیفەکەیەوە بێگوناهە!. بەمانای جەلاد لەچایخانەدا تەنها دۆمینە دەکات وهیچی تر و ناکرێت لێپێچینەوەی لەبەرامبەر بکرێت. بەپێی ئەم تێزە ئەوەی فەرمانەکەی جێبەجێکردووە مەبەستی کوشتن نەبووە بەقەد هێندەی مەبەستی جێبەجێکردنی ئەرکی وەزیفی خۆی بووە، بەپێی ئەم هاوکێشەیەش فەرمان جێبەجێکردن تاوان نیە، ئەگەر کوشتنی بێگوناهانیش بێت. ئەم تێزە لایەنە تایبەتی وشەخسیەکانی تاوانبارانی جەنگ پاکدەکاتەوە، پێیوایە گەر هەڵبژاردن بەدەست ئەو کەسانە بوایە ئەوا تاوانیان نەدەکرد!. بەمانای گەر هەڵبژاردن بەدەست جەلاد بوایە دەچوو لەجیاتی سەرپەڕاندن لەچایخانە دۆمینەی دەکرد. ئەمە کڕۆکی ئەو تێزەیە کەتاوانبارانی جەنگ لەهەموو تاوانێک پاکدەکاتەوە. گەر بڕوا بەم تێزە بکەین، ئەوادەبێت هەموو ئەو دادگا دەوڵەتیانەی وەک نورنبێرگ ودادگای دانهاخ وبرۆکسل و لاهای، هەر لەدامەزراندنیانەوە بەکارێکی هەڵە تێبگەین. مادامەکی زۆربەی زۆری ئەوانەی دەچنە بەردەم ئەو دادگایە ژەنراڵات وفەرمانبەری گەورەی حکومەتەکانن کەکوشتنیان وەک فەرمان جێبەجێکردن ئەنجامداوە .\nئەم تێزە لایەنێکی مەترسیدارتری لەخۆیدا شاردۆتەوە، ڕەگەکانی دەگەڕێتەوە بۆ حوکمی دوورودرێژی عەسکەریەکان لەئێراقدا. ئەو تێزە دەیەوێت بڵێت: ئەوانەی عەسکەرین لەسەرووی هەموو دادگا ویاسایەکن کەوەک تاوانبار مامەڵەیان لەگەڵدابکات. تاکە ئارگومێنت ئەوەیە: ئەوانە سەربازن و فەرمان جێبەجێدەکەن. ئەم تێزە (بێئەوەی بەخۆی بزانێت)، تاوانبار وتاوان دابەشدەکات بەسەر دووچوارچێوە وکاتیگۆریدا: یەکێکیان مەدەنیەکانە وئەویتریان سەربازەکانە. بەمەش چەمکی سەرباز لەکەسێکەوە ئەرکی پارێزگارکردنی کۆمەڵگەیە لەمەترسیەکان، دەبێت بەئەرکی بەرگریکردن لەحکومەتێکی دیسپۆت وتۆلیتاری (شمولی)، بێگومان گەر هاتوو لەپێناویشیدا تاوانیش بکات، ئەوا بەفەرمان جێبەجێکردن دەژمێردرێت، بێگومان ئەمە سیگناڵێکی مەترسیدارە بۆ هەموو سەربازەکانی ئێراقی نوێ. بەدیوێکی دیکەدا ئەم تێزە دەستی هەموو ژەنراڵێک شلدەکات لەکاتی جەنگدا بەئازەووی خۆی تاوان و تاڵانی بکات، مادامەکی ئەم جەنگە بەفەرمانی سیاسیەکان وحکومەت بەرپابووە. ئەمە گەڕانەوەی خشکەیی دیوێکی ناشرینی دەسەڵاتی تۆتالیتاریە کەمیلیتاریزمە..\nئەم تێزە دەیەوێت بڵێت: فەرمان جێبەجێکردن لەسەروو هەموو حوکمێکی ئەخلاقیەوەیە، ئەوەی فەرمان جێبەجێدەکات دەبێت بیر لەدەرئەنجامەکانی کارەکەی نەکاتەوە،ئەمەش لێسەندنەوەی ئیرادەی سەربەستە لەمرۆڤەکان. ئەم تێزە لەسەرێکەوە ژەنراڵەکان دەخاتە سەروو کۆمەڵگەی مەدەنیەوە ولەسەرێکی تریشەوە ئیرادەی ئەخلاقیان لێدەستێنتەوە. لەوبڕیەشدانیم هیچ سەربازێکی ڕاستەقینە ئامادەبێت لەسوپادا ببێت بەتاوانبارێکی کوێر. ئەو پرسیارەی کەلەدنیادا لەهەموو ژەنراڵێک دەکرێت ئەوەنیە بۆچی ئەو فەرمانەت جێبەجێکردووە؟. بەڵکو ئەو پرسیارەیە بۆچی بەشداریت لەو تاوانەدا کردووە؟. چونکە هەرگیز تاوانکردن لەڕێگەی فەرمانی حکومیەوە خۆی پێناسەناکات وفەرمانی ڕەسمی ناتوانێت شەرعیەتبدات بەتاوانبار و پڕۆسەی تاوانکردن.\nتێزی دابەشکردنی تاوان وتاوانبار و بەرگری لێکردنی، دژایەتیکردنی دەزگای قەزائیە کەهەوڵی سەربەخۆبوون دەدات. گومان لەم دەزگایە لەو کاتەوە چەکەرە دەکات کەسەرۆکی دەوڵەت خۆی ڕێگربێت لەبەردەم جێبەجێکردنی بڕیاری دادگا. هەروەک بەڕێزی لە چاوپێکەوتنێکی کەناڵی عەرەبیە لەپاریس بەئاشکرا گووتی: ئێمە ناتوانین ڕێگر بین، بەڵام دەتوانین ڕێگری یاسایی بخەینە بەردەمی!. ئەو پرسیارەی هەموو یەکێک لەئێراق بەگشتی و کورد بەتایبەت و خێزانی ئەنفالکراوەکان دەیکەن ئەوەیە : ئەم بەرگریکردنە بۆچی ولەپێناوی چیدایە؟. ئەگەر مەسەلەکە بڕوابوونە بەوەی نابێت مرۆڤ لەسێداربدرێت وبەڕێزی گووتەنی: کێ جورئەتی ئەوە دەکرد بەرگری لەسەدام بکات! ، ئەوادەبێت ئەم تێزە بەش بەش نەکرێت، تاوان بەش بەش نەکرێت بۆئەوانەی عەسکەرین و بۆ ئەوانەی مەدەنین. ئەوانەی بەئیرادەوە تاوان ئەنجامدەدەن وئەوانەشی کوێرانە. گەر بڕوا بەم تێزە بکەین، دەبێت هەموو ئەو ئەوانەی بەشداری جەنگەکانی سەدامیان نەکردووە، هەموویان خائین وتاوانباربن، چونکە فەرمانی حکومەتیان جێبەجێنەکردووە. بۆچی دەبێت ژەنراڵێک لەکۆیی ئەو پڕۆسێسە دەربکرێت وئەوانی دیکە لەسێدارەبدرێن. بۆچی دەبێت کوشتنی بەکۆمەڵ تاوان بێت بۆ عەلی حەسەن مەجید و بۆ سوڵتان هاشم حەڵاڵ بێت؟. ئەم جیاکاریە بۆچی و لەپێناوی چیدایە!.\nئەگەر هاتوو لەپێناو بەرژەوەندیەکی سیاسی وتەحالوفێکە لەگەڵ هەر هێزێکی سیاسیدا، ئەوا لەوبڕوایەدانیم هێزێکی سیاسی کەمەرجی ئازادکرنی سوڵتان هاشم بکات بەخاڵی ئاشتبوونەوە وپەیمانبەستن لەگەڵ کوردا، چاوەڕوانی ئەوەی لێنەکەین سبەینێ لەگەڵ هەموو هێزێکی دژ بەکورد تەحالوف نەکات، مادامەکی کارە دزێوەکانی سوڵتان هاشم بەفەرمانێکی نیشتمانی تێدەگات. گەر هاتوو ئەمە لەپێناو زیاتر ئاشتبوونەوەی هێزە شەڕکەرە تائیفیەکان بێت لەئێراقدا، ئەوا ئاشتیەک لەسەر بنەمای (ئازادکرنی جەلاد) بینابێت، وەک خانووی وەرەق وەهایە کەبەسروەبایەک دەڕوخێت. ئەگەر ئەمە هەوڵدانە لەپێناو بیناکردنەوەی سوپای ئێراقی فیدرال، ئەوا سوپایەک لەسەر ئەو بنەمایە دامەزرێتەوە، ئەوا لەداهاتوودا سڵ لەهیچ ئەنفالێکی دیکە ناکەتەوە.\nئەڵمانیا وڵاتێکی فیدرالیە ولەدوای جەنگی جیهانی دووهەمەوە تێزی (کارکردن لەڕابوردوو) بووە تێزێکی گرنگی فیکری و سیاسی و فەلسەفی، ئەم چەمکە بەهیچ شێوەیەک لە چەمکی (لێبوردن) جودا ناکرێتەوە. پەیوەندی ئەم دووچەمکە لەسەر ئاستی تێوری وپراکتیکی نەدەبوو دژ بەیەکتری کاربکەن. هەروەک چۆن ئەمڕۆ لەتێزی بەرگریکردن لەسوڵتان هاشم وتاوانبارانی جەنگدادەیبینین. نەدەکرا بەناوی لێبوردنەوە تاوانبارانی دوێنی لەئێستادا ئازادبکرێن، ئەمە مانای لێدانی مۆراڵێکی مرۆیی وتەنانەت نەتەوەیشە، هیچ نەتەوەیەک ناتوانێت بازهەڵبدات بەسەر پڕنسیبە ئەخلاقیە مرۆیەکان ولەولاشەوە بیەوێت کار بۆداهاتووی بکات. ئێمە ناتوانین واز لەو هەموو خوێنە بهێنین کەهێشتا بەسەر دەستی هەزارەهای وەک سوڵتان هاشم وعەلی کیمیاوی وخەزرەجی وسامەڕائیەوەن. ئەو دواڕۆژ و موساڵەحەیەی لەسەر ئەو پڕنسیبە پێکدێت کەئەنفال وجینۆساید لەبیربکەین،ئاشتبوونەوەی جەلادەکانە نەک ئاشتبوونەوەی نەتەوە ومەزهەبەکان. ئەم هۆشمەندیە بەئاشتبوونەوە،بەداخەوە هۆشمەندیەکی پووچگەرایە،کەلەپێناو بەرژەوەندیە سیاسی تەسک وکورتخایەنەکانی،باز بەسەر مێژوویی و هیومانیەکدا هەڵدەدات.\nبیرکردنەوەی ئەم گوتارەم مانای ئەوە نیە کەسێدارەدان بکاتە ئامانجی خۆی، بەڵام سوکردنی سزا لەسەر تاوانباران مانای تاوانکردنە بۆجاری دووهەم. مانای کوشتنە بۆجاری دووهەم،مانای لێسەندنەوەی کولتوری ژیانە لەبەرامبەر مەرگدۆستی وتاوانکاری. ئەڵمانیا نازیەکانی لەسێدارەدا وتاوەکو شەستەکانیش داداگای جۆراوجۆریان بۆ هەموو یەکێک دانا کەتاوانی کردبوو. تەنانەت دکتۆرە تایبەتەکانی هیتلەریش دادگایکران. تاوان بەش ناکرێت بەسەر تاوانی (فەرمان جێبەجێکردن) وتاوانی (عەسکەری و مەدەنیدا)، تاوان لەدواجاردا مانای لێسەندنەوەی ژیانە لەکەسانێکی بێتاوان. سەرۆکی حکومەتە فیدرالیەکان کاریان ئیشکردنە لەسەر پڕنسیبەکانی مۆڕاڵ و کولتوری لێبوردن و عەدالەت وکولتوری کۆمەڵگەیە بەگشتی، نەک بەسیاسیکردن وبەپلاستیکیەت کردنی ئەو چەمکانە.\nلەگەڵ ئەم ڕەخنانەشدا دەکرێت لابردنی حکومی لەسێدارەدان ئەو پرنسیبە ئەخلاقیە گرنگەبێت کەبەڕێز سەرۆک تاڵەبانی داکۆکی لێکردووە وئەز پێموایە داکۆکیکردن لەهاشم وژەنرالەکانی دیکەی وەک خەزرەجی و سامەڕائی وڕێگەگرتن لەبڕیارەکانی قەزای ئێراقی، زەرەدێکی گەورە لەو پرۆژە گرنگە دەدات. دەکرێت بانگەشەی ئەوەبکرێت کەدوای یەکلایکردنەوەی دۆسیەی تاوانبارانی جەنگ وسەپاندنی حوکمی دادگا بەسەریاندا، لەسێدارەدان بۆ ئەبەد لەم دەڤەرەدا نەمێنێت. بەرگریکردن لەو تاوانبارانە زەرەدێکی گەورەیە لەو پرۆژەیەی سەرۆک تاڵەبانی، بەداخەوە گەر ئەو بەرگریکردنە لەتاوانباران بەردەوام بێت، لەپڕۆژەی لابردنی حوکمی لەسێدارەدانەوە دەبێت بەپرۆژەی (ئازادکردنی جەلادەکان). ئەمە جگەلەوەی لێدانێکی قوڵە لەهەردووچەمکی (کارکردن لەڕابوردوو) و چەمکی (لێبوردن) بەهەموو ڕەهەندە مێژوویی وئەخلاقیەکانیەوە. چەندە لەسێدارەدان کارێکی ناشرین ودزێوە، سەد ئەوەندەش پیاسەکردنی تاوانبارانی ئەنفال بەشەقەماکانی ئێستادا دزێوتر و نامۆڕاڵی ترە…\nنوربێرگ 5. Januar 2008\n• لەڕۆژنامەی ئاوێنەی ژمارە 105 ی بەرواری 15.01.2008 بڵاوبۆتەوە\nPrevious شەڕى ساردی نێوان رۆژنامەنووسان و دەسەڵات ….. مەجید ساڵح\nNext سى ساڵ دواى شەهید ئارام … عەزیز ڕەئووف


بیرکردنەوە - KNK ئەو کۆنگرەیەی کەبەستنی مەحاڵەکە!!\nKNK ئەو کۆنگرەیەی کەبەستنی مەحاڵەکە!!\nکۆنگرەی نەتەوەیی کوردستان ساڵی١٩٩٩ لەسەر پێشنیاری بەڕێز(عبداڵڵا ئۆجلان) و بەئەندامێتی بەڕێزان خوالێخۆشبو (مامۆستا ابراھیم ئەحمد, عیسمەت شەریف وانلی. زوبێرئایدار. د. نوری تاڵبانی. عیزەدین مستەفا ڕەسوڵ)لە وڵاتی بەلجیکا دامەزرا, مەبەست لەدامەزراندنەکەشی کۆکردنەوەی سەرجەم لایەنەسیاسیەکانی ھەر چوارپارچەی کوردستان بو لەبەرەیەکی دیموکراتی و یەکڕەنگی و یەک دەنگی کوردان لەسەر پرسە چارەنوس سازەکانی تایبەت بە نەتەوەی کورد, مەبەستی سەرەکی دروستبونی کۆنگرەکەش ھاوشێوەی پەڕلەمانی کوردان بو لەسەرئاستی باڵا کەتیایدا لایەنەسیاسیەکان دەردەشەی گرفتەکانی تێدابکەن و ڕێگەچارەی گونجاو بۆ پێشھاتەکانی بەردەم پڕۆسەی نەتەوەیی و دیموکراتی کوردان بدۆزنەوە.\nکۆنگرەکە تا ئێستا نزیکەی ١٧کۆنگرەی خۆی بەستوە و لەھاوینی ڕابردوشدا کۆنفڕانسێکی لەھەرسێ شاری (کەرکوک. ھەولێر. سلێمانی)باشوری کوردستان بەست بۆ پرسی چارەسەری قەیرانەکانی باشوری کوردستان, ئەمە لەکاتێکدا کۆنگرەکە ھەرچەند لەژێرناوی کۆنگرەی کوردیدایە بەڵام نوێنەری مەسیحی و ئێزدی و شەبەک و تورکمان و ئەرمەنی و ئاشوری تێدایە, واتە بەجۆرێک کۆنگرەکە بەبێ جیاوازی ئاینی و نەتەوەیی بەرنامە و پلانی خۆی ھەیە بۆ سەرجەم پێکھاتە جیاوازەکان.\nسەرباری ڕێگریەکانی بەردەم کۆنگرەی نەتەوەیی کوردستان, سەرئەنجام بەدەستپێشەخەری پەکەکە و بەھەوڵ و کۆششی ھەندێک حزبی کوردی و کەسانی سەربەخۆ ساڵی٢٠١٣لەھەولێری پایتەختی ھەرێمی کوردستان لیژنەکانی ئامادەکاری بۆ بەستنی کۆنگرەی نەتەوەیی کوردستان دەستی بەکارەکانیکرد, بەڵام بەداخەوە پێش تەواو بونی لیژنەی ئامادەکار سەرنج و ڕەخنە و تێبینیەکانی نێوان پەکەکە و پارتی ھەرەسی بە کۆنگرەکە ھێنا.\nھۆکارەکانی ھەرەسھێنانی کۆنگرەی نەتەوەیی ساڵی٢٠١٣ی ھەولێر.\nیەکەم/ دوای وەستان و کۆتایی ھاتنی کاری لیژنەکانی پێش کۆنگرە, ھەر زوو پارتی پەکەکەی بەوەتۆمەتبارکرد کە نیەتی سەربەخۆیی نیە و دەیەوێت ڕێگربێت لەگەیشتنی کورد بەمافی سەربەخۆیی کەتیایدا دەوڵەتی کوردی لەدایک بێت.\nدووەم/ لەگەڵ ئەوەشدا پارتی تۆمەتێکیتری ئاڕاستەی پەکەکە کرد و وتی بیروبۆچونی پەکەکە لەگەڵ داخوازی کوردان نایەتەوە و دوورن لە زھنیەتی نەتەوەیی و کار بۆ پەرتەوازەکردنی یەکێتی نەتەوەیی و ئاشتی دەکەن, دەشیانەوێت زھنیەتی دابەشکاری و مامەڵەی کوردان بۆھەرپارچەیەکی کوردستان لەگەڵ ناوەندی بەھێزی داگیرکەران بێت کەمەبەست لێی (بغداد. ئەنقەرە. تاران. دیمەشق)ە.\nسێ یەم/ سیستەمی ھاوسەرۆکی و تاک سەرۆکی گرفتێکیتری بەردەم پارتی بو کە پەکەکە پێشنیاری کردبوو کۆنگرەکە بەڕەچاوکردنی ھاوسەنگی ڕەگەزی بەھاوسەرۆکایەتی بەڕێوەبچێت, بەڵام پارتی ئەم پێشنیارەی پەکەکەی ڕەتکردەوە.\nلەبەرانبەریشدا پەکەکە بەتەنھا پارتی بە شکستپێھێنانی کۆنگرەکە دەناسێنێت و دەڵێن, ئێمە لەزۆربەی داخوازیەکانی خۆمان ھاتینەخوارەوە بەمەبەستی سەرکەوتنی کۆنگرەکە و پێشنیارەکانی خۆمان بۆسیستەمی ھاوسەرۆکی کشاندەوە و ڕازیش بوین بارزانی بکرێتە سەرۆکی کۆنگرەکە بەڵام بەداخەوە پارتی لەسەر داواکاری تورکەکان شکستیان بە کۆنگرەکە ھێنا، لەبەشێکیتری ڕەخنەکانی پەکەکە بۆپارتی ھاتوە کە باس لەوەدەکەن پارتی ڕازی نەبون بە ھاوسەرۆکایەتی و تەنانەت جێگریی لەلایلازانا کەسەرباری ئەوەی نزیکایەتی و دۆستایەتی لەگەڵ بارزانی ھەیە!!.\nلەسەرو ئەمانەشەوە لایەنگران و دۆستانی پەکەکە دەڵێن ھەر زوو تورکیا بە پارتی و بارزانی وت واز لە کۆنگرەی نەتەوەیی بھێنن و لەبری سەرۆکێکی ڕەمزی وەرن بۆ تورکیا و پەیوەندی خۆتان لەگەڵ لایەنەعیراقیەکان بەتایبەت شیعە بچرَێنن و نەوت و غازی سروشتیمان بدەنێ و لەسەر سینیەک دەوڵەتی کوردیتان دەدەینێ و ھەر بارزانیش دەبێتە سەرۆکی دەوڵەتەکە!!, تاکە ھۆکاری زەق بۆ تێکدانی کۆنگرەی نەتەوەیی بەبڕوای ئەم نوخبە نزیکەی پەکەکە داواکاریەکەی تورکیایە و بەس, لەگەڵ ئەمەشدا پەکەکە چەندین جار ڕایانگەیاندوە لەکاتی ڕاگەیاندنی دەوڵەتی کوردی ئامادەن بەھەرنرخێک بێت دەوڵەتەکە بپارێزن لەمەترسیەکانی کە ڕوبەڕوی دەبێتەوە نەک ببن بە دوژمنی.\nڕای چاودێرانی سیاسی لەسەر کۆنگرەکە\nگەر کەمێک لە حزبەکانیش دوورکەوینەوە بەڕای زۆرێک لەچاودێرانی سیاسی و کەسانی سەربەخۆ و ئەکادیمی و ڕۆژنامەنوس و نوسەران بێت, دەڵێن تورکیا نەک لەھەوڵی دروستکردنی دەوڵەتی کوردی نیە, بەڵکو تەنھا چاوچنۆکە بەرامبەر بەو ژێرخانە ئابوریەی کەلەھەرێمی کوردستان ھەیە و لەبری دەوڵەتی کوردی شەڕی براکوژی لەسەر سینیەک بۆخستوینەتە بەردەممان!!, بۆیە نابێت پارتی و ھیچ لایەنێکیتر بچنە ژێرباری داواکانی تورکیا و لێی بێنە دەرەوە, چونکە تورکیا ھیچ کاتێک دۆستایەتی کوردی نەویستوە و نایەوێت, سەرباری ئەمەش لە ئێستادا لەئاستی نێودەوڵەتی تورکیا شکستی ھێناوە و دۆستەکانی دوێنێی ئەمڕۆ لێی بەگلەیین و لەئایندەشدا ئەگەرھەیە ببنە دوژمنی!!.\nکۆنگرەی نەتەوەیی کوردستان لە دەستپێکی دروستبونی یەوە, بەردەوام ھەوڵی یەکڕیزی و یەک گوتاری دەدات, بەڵام تا ئێستا بەھۆی ناکۆکیە قوڵەکانی لایەنەکان و دژایەتی وڵاتانی ناوچەکە خەونەکەی نەھاتۆتەدی, سەرباری ناکۆکیەکان کۆنگرەکە ھەنگاوی باشی بڕیوە لەنزیککردنەوەی بۆچون و ئایدیا جیاوازەکان, گەر لە سەرەتاوە ناکۆکی فرەلایەن ھەبوبێت لەنێوان لایەنە سیاسیەکاندا ئەوا ئێستا, ناکۆکیەکە کورت بۆتەوە لەنێوان ھەردوو لایەنی (پارتی دیموکراتی کوردستان. پارتی کرێکارانی کوردستان), ھەرچی تایبەت بێت بە یەکێتی نیشتمانی کوردستان وەک حزبێکی کاریگەر, ھەوڵی ئەو یەکگرتن و یەکگوتاریەی داوە, بەپێی لێدوانەکانی پەکەکە و نزیکەکانیشی بێت ئێستا, تۆپەکە لەساحەی پارتی دیموکراتی کوردستاندایە و نەک یاری پێناکات بەڵکو بەبێ ئەنجام کۆتایی بە یاریەکە ھێناوە و ڕێگرێکی سەرەکی یە لەبەردەم نەبەستنی کۆنگرەی نەتەوەیی کوردستان KNKدا.\nپرسیارێکی جددی لێرەدا ئەوەیە, دەبێت ڕۆژێک لەڕۆژان کۆنگرەی نەتەوەیی کوردستان بەئامادەبونی لایەنەناکۆکەکان ببەسترێت, کە ئەمە دەبێتە سەرەتای یەکێتی یەکی نەتەوەیی و لەئاستی ناوچەکە و جیھانیش پێگەی کورد بەھێزتر و تۆکمەتردەکات؟.\nیەکەم/ ئەرشیفی کۆنگرەی نەتەوەیی کوردستان\nدووەم/ لێدوانی بەرپرسانی پارتی لەبارەی کۆنگرەی نەتەوەییەوە\nسێ یەم/ لێدوانی بەرپرسانی پەکەکە لەو بارەیەوە\nچوارەم/ ڕای شارەزایان و چاودێرانی سیاسی\n03/13/2017 19:18:13 | 1382 |


لە زانکۆی کوردستان، ڕێز لە دوکتور قوتبەدین سادقی گیرا 16 / 5 / 2018\nشەوی ڕابردوو لە زانکۆی کوردستانی شاری سنە ، بە هاوکاری بنیاتی بژاردەکان و شارەوانی ئەو شارە لە ڕێوڕەسمێکی تایبەتدا ڕێز لە هونەرمەندی ناوداری کورد دوکتور قوتبەدین سادقی گیرا.\nدەرهێنەر ، شانۆکار ، فیلمساز ، وەرگێڕ و مامۆستای زانکۆ، دوکتور قوتبەدین سادقی خاوەنی نازناوێکی ئێرانی و کوردستانییە، کە لە دەیەی ٦٠ هەتاوییەوە بە جیددی خزمەتی بە هونەری و گەش‌پێدان بە شانۆ و “هونەری نواندن” کردوەو و بۆ ئەو مەبەستەش ئاکادمێکی لە ژیرناوی “تەماشاخانەی شانۆ” کردوتەوە.\nشەوی سێ‌شەممە ڕێکەوتی ٢٥ی بانەمەڕ بە ئامادەبوونی مامۆستایانی زانکۆ، هونەرمەندان و بەشێکی بەرچاو لە هۆگرانی هونەری شانۆ لە یەکێک لە سالۆنەکانی زانکۆی کوردستانی سنە، ڕێوڕەسـمی ڕێز لێنان لە دوکتور قوتبەدین سادقی بەرێوەچوو.\nلەو ڕیوڕەسمە‌دا چەندین کەس لە پسۆڕان و مامۆستایانی زانکۆ لە سەر لایەنە جیاجیاکانی هونەرمەند قوتبەدین سادقی بۆ ئامادەبووان قسەیان کرد.\nهەروەها ئەو هونەرمەندە بۆ بەشداران قسەی کرد و لە قسەکانی‌دا وتی: سێ کوچکەی بەسەرهاتی من بریتین لە ، یەکەم کوردبوونم، دوای درێژەدان بە خوێندن لە زانکۆی هونەرەجوانەکانی تاران، من لە تاران ریشەی کوردبوونی خۆمم بەهێزتر دۆزیەوەو هەروەها ژیان و خوێندنم لە وڵاتی فەڕانسەش کاریگەریی هەبووە و فێر بووم کە چۆن هونەر ببێتە زمانی هاوبەشی گەلان.\nناوبراو لە بەشێک لە قسەکانی‌دا سێ جۆر پێوەندی نێوان مرۆڤەکانی دەستەبەر کرد ، پێوەندی سیاسی و کۆمەڵایەتی و هونەری.\nلەو بارەوە گوتی: پێوەندی سیاسی کە زۆرجار پاڵ ئەداتەوە پێوەندی “داگیرکەر وداگیر کراو” بەداخەوە دوورە لە ئیخلاق و، پێوەندی کۆمەڵایەتیش کە هەڵسوکەتی رۆژانەیە، ئەوەی بەڵای منەوە گرینگە پێوەندی هونەرییە کە سنوور ناناسێ و، جیهان بەڕاستی پێویستی بەو پێوەندییە هەیە.\nجێی ئاماژەیە لە درێژەی ئەو ڕێوڕەسمە پەیکەرەیەک لە روومەتی ئەو هونەرمەندە پێشکەشی کرا.\nدکتور قوتبەدین سادقی ساڵی ١٣٣١ی هەتاوی لە شاری سنە و لە گەڕەکی جەوراوا لە دایکبووەو تائێستاش خاونی کۆمەڵێک بەرهەمی هونەری و ئەدەبییە.\n“دەرهێنەری ٢٥ بەرهەمی شانۆ، ١٨ بەرهەمی وەرگێڕان، بەڕێوەبردنی ١٠٠ بەرنامەی ڕادیۆیی و تلەویزیۆنی لەسەر داب و نەریت و ئەفسانە و بۆنەکان، ڕۆڵ نواندن لە چەند فیلمی سینەمای، دامەزراندنی دەیان گرووپی شانۆ و هەڵپەڕکێی” ، بە بەشێک لە چالاکییەکانی ئەو هونەرمەندە کورد دێنە ئەژمار.\nشیاوی باسە لە دەساڵی ڕابردوو ، ١٥ ڕێوڕەسمی ڕێزلێنان لە دوکتور قوتبەدین سادقی لە ئاستی ئێران و کوردستان بەڕێوەچووە.


41 کەس بە تۆمەتی هاوکاری و پەیوەندی بە داعشەوە دەس بەسەر کران لە پێنج مەحافزە دا\nJune 10, 2017 - 12:06 AM کۆدی هه واڵ : 835404 سه ر چاوه : Ckb.abna24 Link:\nوەزارەتی هەواڵگری ئێران رایگەیاند، دوای زنجیرەیەك ئۆپەراسیۆنی هەواڵگری و بەهەمانگی لەگەڵ كەس وكاری "تیرۆریستەكان" 41 كەسیان بەتۆمەتی ئەندامێتی داعش دەستگیركردووە.\nدوابەدوای چەندین ئۆپڕاسێونی ئەمنی وەزارەتی هەواڵگری (ئیتلاعات) و بە هاوکاری خەڵکی وەتن دۆستی ئێرانی چەندین تیرۆرستی وەهابی لە محافزەکانی کرماشان، کوردستان، ئەزەربایجان و تاران دەست بسەر کران و ڕەوانەی مەکەزی پۆلیس کران بۆ لێکۆڵینەوەی زیاتر.\nبە پێی هەواڵ دەری ئەهلی بەیت.ع.ابنا: وەزارەتی هەوڵگری لەبەیاننامەیەكدا بڵاویكردەوە، لە ئۆپراسیۆنەكەدا بەڵگەو كەرەستەی ئەنجامدانی كردەوەی تیرۆریستی دەستیان بەسەرداگیراوە.\nوەزارەتی هەواڵگری ئێران ئاماژەی بەوەكردووە، دوای زنجیرەیەك ئۆپەراسیۆنی هەواڵگری و بەهەمانگی لەگەڵ كەس وكاری "تیرۆریستەكان" ئەمڕۆ هەینی 41 كەسیان بەتۆمەتی ئەندامێتی داعش دەستگیركردووە.\n5ی ئەم مانگە، دوو هێرشی یەك لەدوای یەك كرایە سەر پەرلەمانی ئێران و مەزارگەی ئیمام خومەینی لە تارانی پایتەخت و بەهۆیەوە لانیكە 17 كەس كوژران و نزیكەی 50 هاوڵاتی دیكە برینداربوون، دوای رووداوەكەش داعش بەرپرسیارێتی خۆی لەهێرشەكە راگەیاند.\nپێشتر وەزارەتی هەواڵگری ئێران لەبەیاننامەیەكدا رایگەیاندبوو، هێزە ئەمنییەكان بەهاوكاری پاسەوانی شۆڕشی ئیسلامی و هێزەكانی پۆلیس توانیویانە ژمارەیەك تیرۆریست دەستگیربكەن، كە پەیوەندییان بەهێرشە تیرۆریستیەكانەوە هەیە بۆ سەر پەرلەمان و مەزارگەی ئیمام خومەینی.\nبەپێی بەیاننامەكەی وەزارەتی هەواڵگری ئێران لە ئۆپراسیۆنەكەی ئەمڕۆ برێكی زۆر چەكو تەقەمەنی و پشتێنی بۆمب رێژكراو و ئامێری پەیوەندیكردن و دۆكۆمێنتی ساختە دەستیان بەسەرداگیراوە.\nهێرشه‌كانی رۆژی چوارشەممەی رابردوو بۆ سەر تاران داعش به‌رپرسیارێتی له ئه‌نجامدانیان راگه‌یاند.\nپێشتر مه‌حمود عه‌له‌وی وه‌زیری ئاسایشی ئێران له كۆنگره‌یه‌كی رۆژنامه‌وانیدا رایگه‌یاندبوو "ژماره‌یه‌ك تیرۆریست ده‌ستگیركراون كه په‌یوه‌ندییان به هێرشه‌كانی دوێنێ وه هه‌بووه".\nوتیشی، "له‌دوو ساڵی رابردوودا زیاتر له 100 هێرشی تیرۆریستمان پوچه‌ڵكردووه‌ته‌وه".\nبابه تی هاو پیوند\nداعش 5مەسیحی لە فیلیپین لە سێدارە دا + ڕەسم\nJune 8, 2017 - 2:28 PM\nناسنامەی ئە کەسانەی هێرشیان کردە سەر مەزارگەی ئیمام خومەینی و پەڕلەمان ئاشکرا بوو\nJune 8, 2017 - 1:13 PM\nهێرشی خۆکوژی کرایە سەر مەزارگەی ئیمامی خومەینی\nJune 7, 2017 - 4:07 PM\nداعش هێرشی کردوەتە سەر باڵاخانەی پەرلەمانی ئێران لە تاران\nJune 7, 2017 - 3:41 PM\nسووده كانى به رۆژو بوون\nMay 29, 2018 - 6:41 PM\nئاڵۆزی و خۆپیشاندان لە غەززە\nMay 1, 2018 - 3:18 PM\nتەقینەوەیەکی خۆکوژی لە کابوول / وێنە+18\nApril 22, 2018 - 2:20 PM\nبۆردوومانکردنی قوتابخانەیەکی ئایینی لە ئەفغانستان\nApril 5, 2018 - 2:41 PM\nوینەکانی یەمەن بە بونەی سێ سال بەرگری کردن له بەرامبەر دوژمنان\nMarch 26, 2018 - 4:24 PM\nهەموو دە چرکە جارێک مناڵێک لە یەمەندا دەکوژرێت\nFebruary 17, 2018 - 4:03 PM\nبێگومانم لە ئەوی كە بە ورەی بەرزی گەنجان ، گوندەكان باشتر لە جاران دروست دەكرێنەوە.\nNovember 20, 2017 - 5:27 PM\nعەجولی عەلی سلیمانی ئەکتەری سینەما و تەلەڤزیون لە سەفەری عێراق دا\nNovember 14, 2017 - 3:20 AM\nڤیدیۆ/ ڕێپێوانی چلەی ئیمام حوسەین(ع)و بەناوبانگانی جیهان\nNovember 9, 2017 - 4:29 AM\nچاوپێکەوتنی دکتۆر ئەحمەد تەیب لەبارەی شیعەو سوننی یەوە\nJune 19, 2018 - 5:20 PM\nژمارەی گەشتیارانی ئێران و رۆژهەڵاتی کوردستان بۆ هەرێمی كوردستان كەمیكردووە\nJune 18, 2018 - 8:06 PM\nکامێرە جێگیرەکان کارناکەن\nJune 18, 2018 - 7:19 PM\nهەڵوێستی سەدر لەسەر بانگهێشتەکەی حەیدەر عەبادی\nکوردی سووریا ڕەتی کردەوە دیلی لەگەڵ داعش گۆڕابێتەوە\nJune 17, 2018 - 11:42 PM\nعەبادی بۆ دوای جەژن داوای کۆبوونەوە دەکات\nJune 16, 2018 - 11:07 PM\nسبەی یەکەم رۆژی جەژنی رەمەزانه\nJune 14, 2018 - 10:34 PM\nوته‌بێژی ئه‌نجومه‌نی دادی عێراق:\n۲۰ که‌س به تۆمه‌تی پەیوەندی بە تەقینه‌وه‌کانی شارۆچکه‌ی سه‌در گیراون\nJune 14, 2018 - 8:35 PM\nھێزە ئەمنییەکانی ئێران ئەندامانی شانەیەکی تیرۆریستییان دەستگیرکرد\nJune 12, 2018 - 9:40 PM\nله مانگی ڕه‌مه‌زاندا؛ هێزی ئه‌منیی ئێران ۲۷ تیرۆریستی ده‌ستگیر کردووه\nJune 12, 2018 - 8:26 PM\nمن البحر الی النهر\nJune 10, 2018 - 3:22 PM\nفەلسەفەی ڕۆژی جیهانی قۆدس\nJune 10, 2018 - 2:58 PM\nسێهه‌م نوێژی هه‌ینی له مزگه‌وتی ئه‌قسا\nJune 10, 2018 - 2:46 PM\nقاسمی له کاردانه‌وه به قسه‌کانی ترامپ؛\nئێران هیچ جۆره گفتوگۆیه‌ک سه‌باره‌ت به هیچ شتێک له‌گه‌ڵ ئه‌مریکا ناکات\nJune 9, 2018 - 8:33 PM\nفەڵەستینییەکان رێگەیان بە مێسی و هاوڕیکانی نەدا بچنە قودس\nJune 7, 2018 - 11:02 PM\nسەرۆکی ڕێکخراوی وزەی ناڤۆکی ئێران:\nژێرخانی پیتاندنی یەک ملیۆن سو پیتاندنی یۆرانیۆم لە نەتەنز ئامادەیە\nJune 7, 2018 - 8:16 PM\nئەوەی ئەوروپا باسی دەکات خەونێکی ئاڵۆزە\nJune 5, 2018 - 4:01 PM\nروونكردنەوە سەبارەت بە دابەشكردنی مووچەی پێشمەرگە\nJune 3, 2018 - 3:24 PM\nترەمپ بێ ئاژاوە و شەڕ نایکرێ\nJune 3, 2018 - 3:05 PM\nدەست بەسەر چەک و چۆڵێکی زۆری داعشدا گیرا\nJune 2, 2018 - 11:03 PM\nقوباد تاڵەبانی شوێنی باوکی دەگرێتەوە\nMay 31, 2018 - 3:33 PM\nلە مانگی 6 موچەی مانگی 3 دابەشدەكەین\nMay 31, 2018 - 3:22 PM\nئێران جێبەجێکردنی 12 داواکارییەکەی ئەمریکا رەتدەکاتەوە\nMay 31, 2018 - 1:17 AM\nئەمریکا گەمارۆ دەخاتە سەر بەڕێوەبەری بانکی ناوەندی ئێران\nMay 31, 2018 - 1:01 AM\nناوی كاندیدە كوردەكان بۆ پۆستی سەرۆك كۆمار ئاشكرا دەبێت\nMay 29, 2018 - 6:50 PM\nئێران ڕه‌تی کرده‌وه به هیچ شێوەیەک په‌یوه‌ندی له‌گه‌ڵ ئیسڕائیل دا هەبێت\nMay 29, 2018 - 5:01 PM\nلیژنەی فەتوا بڕی زەکات و سەرفیترە و فیدیەی دیاریکرد\nMay 27, 2018 - 3:54 AM\nحكومەتی عێراق بڕیار لەسەر خەرجكردنی مووچەی مانگی سێ دەدات\nMay 24, 2018 - 3:58 PM\nوته‌بێژی وه‌زاره‌تی ده‌ره‌وه‌ی ئێران:\nپه‌یوه‌ندی نێوان ئێران و عێراق له هه‌ر دۆخێکدا نزیک و باش ده‌مێنێته‌وه\nMay 22, 2018 - 4:52 PM\nواشنتۆن 12 مەرج بۆ لابردنی سزاكانی سەر ئێران دادەنێت\nMay 22, 2018 - 4:47 PM\nناوی كاندیده ده‌رچووه‌كانی یه‌كێتی له سلێمانی و كه‌ركووك\nMay 19, 2018 - 5:07 PM\nحکومەت له رەمەزاندا گۆڕانکاری لەدەوامی فەرمانگەکان دەکات\nMay 19, 2018 - 4:27 PM


پەیامی پشتیوانی ڕێکخراوی جیهانی کورد بە بۆنەی١٢ی جۆزەردان ڕۆژی (زیندانی سیاسی کورد) – خۆڕاگری\nHomeراگەیەندراوپەیامی پشتیوانی ڕێکخراوی جیهانی کورد بە بۆنەی١٢ی جۆزەردان ڕۆژی (زیندانی سیاسی کورد)\nپەیامی پشتیوانی ڕێکخراوی جیهانی کورد\nبەڕێزان ئەنجومەنی زیندانییە سیاسییەکانی ڕۆژهەڵاتی کوردستان\nپێشنیارەکەتان سەبارەت بە ناودێرکردنی ڕۆژی١٢ی جۆزەردان ساڵرۆژی گولەبارانکردنی٥٩لاوی مەهابادی لە ساڵی ١٣٦٢ی هەتاوی بە دەستی کار بە دەستانی کۆماری ئیسلامی ئێران،وەک ڕۆژی زیندانی سیاسی کورد بەرز دەنرخێنین.\nڕیزگرتن لە خەبات،کۆڵنەدان و خۆڕاگری ڕۆلەکانی نەتەوەکەمان لە بەندیخانەکاندا بەڕانبەر بە زوڵم و پێشێلکاری داگیرکەران سەرەرای ئەشکەنجە و ئازاری جەستەیی و دەرونییەکان،کە هۆکاری هەرە گرینگی وزەبەخشین،مانەوە و بەردەوامی جووڵانەوەی ڕزگاریخوازانە و شوناسخوازی نەتەوەکەمانە،ئەرکی هەر مرۆڤێکی ئازادیخوازە.\nبۆیە بە ئەرکی نیشتیمانی و نەتەوەیی هەموولایەک دەزانین لە پێناو وەگەرخستنی جووڵانەوەیەکی بەرینی کۆمەڵایەتی بۆ بەرگری و داکۆکیکردن لە زیندانییە سیاسییەکانی ڕۆژهەڵاتی کوردستان بە کۆدەنگی ڕۆژێک بە ناوی ڕۆژی زیندانیی سیاسی دیاری بکرێ و هەموو ساڵێک لەو ڕۆژە دا لە ئاستی ناوەوە و دەرەوە دا چالاکی بەرفراوان ئەنجام بدرێ.\nڕێکخراوی جیهانی کورد وێرای بەڕزنرخاندنی ئەو هەنگاوەی ئێوەی بەڕێز،لە ئاست گەورەیی،لە خۆ بردووی و خۆڕاگری قارەمانانەی زیندانییە سیاسییەکانی کورد،سەری نەوازش دادەنوێنێ و هیوای سەرکەوتنتان لە پێناو داکۆکیکردن لە بەندییە سیاسییەکان و دەستەبەر کردنی ماف و ئازادییەکان و هەروەها گەیشتن بە سەروەری سیاسی نەتەوەکەمان بە ئاوات دەخوازێ.\nبێدەنگی لە ئاست چارەنووسی زیندانیی سیاسی تاوانە.\n(زیندان بەزێنەکانی ئێمە)


کوردیپێدیا - بەکارهێنانی مادە هۆشبەرەکان روو لە زیاد بوونە\n📊 بابەت 374,098 | وێنە 58,961 | پەڕتووک PDF 10,975 | فایلی پەیوەندیدار 42,415 | 📼 ڤیدیۆ 167 | 🗄 سەرچاوەکان 14,586\n📊 بەکارهێنانی مادە هۆشبەرەکان روو لە زیاد بوونە | 🏷 پۆل: ئامار و راپرسی | زمانی بابەت: 🏳 کوردیی ناوەڕاست | 👁🗨\nبەکارهێنانی مادە هۆشبەرەکان روو لە زیاد بوونە\nبەپێی راگەیەندراوێکی ئاسایش، بەکارهێنانی مادە هۆشبەرەکان لە ناوچەی شارەزور لە هەڵکشانداییە.\nمیهرەبان سەلام، هەڵەبجە: بەڕێوەبەرایەتی ئاسایشی شارەزوور، لە راگەیاندراوێکدا کە وێنەیەکی دەست ئاوێنەنیوز کەوتووە، ئاشکرایکردوە، لەماوەی 6 مانگی رابردوودا لەلایەن هێزەکانی ئاسایشی شارەزوورەوە سیانزە تۆمەتبار بە تۆمەتی بەکارهێنان و بازرگانیکردن بە مادە هۆشبەرەکانەوە بە بڕیاری دادوەری لێکۆڵینەوەی ئاسایشی شارەزوور و بە پێی مادەی (41)مخدرات دەسگیر کراون.\nهەر لە راگەیەنراوەکەدا هاتووە، ئەو تاوانبارانە پێنج کەسیان بە رەگەز ئێرانین و هەشت کەسی تریشیان عێراقین دۆسیەیان بۆ کراوەتەوە و سەرجەمیان رەوانەی دادگای تاوانەکانی سلێمانی 2 کراون.\nئەوەشی رونکردۆتەوە کە ماوەی سزا کانیان لە نێوان چوا مانگ بۆ سێ ساڵدایە، بڕی ئەو مادەیەش دەستی بەسەردا گیراوە (12گم و 61 سەنت بوە) وە.\nهاوکات ئاماژە بەوەشدراوە کە ئاستی رێژەی بەکارهێنان و ئالوودەبوون لە چاو ساڵانی پێشوو لە بەرزبوونەوە دایە.\n➕ ئەم بابەتە لەلایەن: (هاوڕێ باخەوان)ەوە لە: Jun 30 2013 8:53PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 27 2016 6:09PM باشترکراوە\n👁 ئەم بابەتە 1,711 جار بینراوە


ژماره‌كانی گۆڤاری خود هه‌یه دانه‌ی به 500 دینار 07501178484\nژنان حه‌زیان له چیه ڕاسته‌و خۆ دوای جوتبوون؟!\nپێنجشه‌ممه-07-تشرینی یه‌که‌م(مانگی 10)-2021\nزۆربەی ئافرەتان ئارەزووی ئەوە دەکەن، کە پاش ئۆرگازم ئەندامی پیاوەکە هەر لە ناو لەشی ئافرەتەکەدا بمێنێتەوە بۆ ئەوەی هەست بە نزیکێتیی و جووتبوونی بکات. هۆرمۆنەکان لای پیاوان وا کار دەکەن، کە لە پاش ئۆرگازم ئەو وروژاندنە بەخێرایی کەمتر ببنەوە و بەرەو هێمنی ببریت، بەڵام لای ئافرەت ماوەیەکی درێژتری دەوێت، بۆ ئەوەی ویست و وروژاندەکەی بەرەو بارێکی هێمنتر بڕوات. لەو کاتەدا ئافرەت دەیەوێت ئاسایش و هێمنی لە نزیکیی و بایەخی هاوسەرەکەیدا بەدی بکات وە زۆر دڵشاد دەبێت بە بەدی هێنانی ئەم ئامانجە. لەبەر ئەمە پیاو دەبیت هەوڵ بدات لە پاش ئۆرگازم زوو دوور نەکەوێتەوە و هێندەی ئافرەتەکە بیەوێت لەگەڵیدا بمێنێتەوە و دڵنەوایی بکات، بەلکو دەستپیاهینان بە لەش و قژیدا کارێکی گەورە دەکەن بۆ ئەوەی ئەو ئافرەتە جیهانێکی هێمن لە هاوسەرەکیدا بەدی بکات.\nئافرەت حەز لە دەستلێدانێکی نەرم و هێواش دەکەن زیاتر لە پیاوان، ئەمیش دەگەڕێتەوە بۆ هۆکاری ئەوەی کە پێستی پیاو بە هۆی هۆرمۆنی تێستۆستیرۆن کەمتر هەستدارە. ئەو دەستلێدانەی کە لای پیاوێک ئاسایی و هێواش و خۆشە لەوانەیە لای ئافرەتێک ڕەق و خێرا بێت وە هەست بە ئازار بکەن پێی. لەبەرئەوە پیاو دەبێت بزانێت چۆن یاری بە دەستی بەسەر جەستەی ئافرەتەکەدا دەکات و بەتایبەتی لە ناوچەی ئەندامی مێینەدا و هەروەها بزانێت هاوسەرەکەی چۆن و چی زیاتر پێ خۆشە و چی دەیوروژێنێت.\nزۆربەی پیاوان حەز لەوە دەکەن لەگەڵ دەستپێکردنی یاری بەر لە سێکس ئافرەتەکە دەست بەرێت بۆ ئەندامی پیاوەکە، بەڵام ئافرەت بەو شێوەیە نییە، بەڵکو ئارەزووی دەستلێدانی پیاوەکەی هەیە، پاش ئەوەی، کە دەستی هێناوە بەسەر تاپای لەشیدا و لە لایەنە جەستەییەکەوە ئافرەتەکە ئامادەی سێکس بێت، ئەو کاتە ئارەزووی ئەوە دەکات پیاوەکە دەست بۆ ئەندامی مێینەی بەرێت، چونکە هەر لەو کاتەدا جەستە شلەیەک دەردەدات بۆ تەڕکردن بەشەکانی ناوەوە و ئاسانکردنی سێکس.\nئافرەت لە سێکسدا زۆر هەستیارترە لە پیاو و زۆر جار جوڵانەوەیەکی پیاوەکە بە پۆزەتیڤی بێت یان بە نێگەتیڤ کار دەکاتە سەر ئارەزووی ئافرەتەکە بۆ سێکس. جا پیاو بەشێک لە خۆشەویستیی خۆی دەتوانێت بۆ ئافرەت دەربخات، بە تێگەشتنی لەوەی هاوسەرەکەی دەیەوێت یان نایەوێت. مەرج نییە پیاو هەمیشە بە هەموو ویستە سێکسییەکانی خۆی بگات، گەر ئافرەتەکە بەشێک لەو ویستانەی لا ویستراو نەبێت. تێگەشتنی سێکسیی ئافرەت و پیاو پەیوەندییەکی دوو لایەنەیە و هەر یەکەیان بۆ ئەوەی جیهانەکەی تر بناسێت، دەبێت لە جەستە و ڕۆحی ئەوی تر بگات.\nه‌موو ژماره‌كانی گۆڤاری خود هه‌یه دانه‌ی به 500 دینار\n39 جار بینراوه


ڕۆژاڤا لە هەوڵێکی ئینتەرناسیۆنالیستیەوە\nڕۆژاڤا لە هەوڵێکی ئینتەرناسیۆنالیستیەوە بەرەو هەڵدێرێکی ناسیۆنالیست\nهیچ ڕووداوو دیاردەیەک نیە لەمێژووی ئەم کۆمەڵگایەدا، مۆرکێکی چینایەتیی پێوە نەبێت، ئیتر ئەمە لە هەر سوچ و قوژبنێکی ئەم جیهانەدا بێت. هیچ شتێک ڕوو نادات لە شەڕێکی چینایەتیەوە سەرچاوە نەگرێت. هیچ شتێک ڕوونادات لە ترسی فراوان بوونی جەنگی هەژارانی کۆمەڵگا نەبێت. بۆیە هەر بە ئاوڕدانەوەیەکی خێرا لە شەپۆلە شۆڕشگێڕیەکانی ساڵانی ٢٠١٠-٢٠١٢، بە ئاسانی لەوە تێدەگەین، ئەوەیشی لە ڕۆژاڤا بەرپا بوو، بەرهەمی خەبات و تێکۆشانی هەمە لایەنەی خەڵکێکی ستەم دیدە بوو. بەڵام لەگەڵ وەختدا، ئاراستەکەی گۆڕراو بووە دەستێکەڵاو کردنی ئەم حیزب و ئەو لایەنی ناسیۆنالیستی لەگەڵ ئەم دەوڵەت و ئەو هێزی داگیرکار، ئەمەیش بە ئامانجی بەکارهێنانی بارودۆخەکە بۆ بەدەستهێنانی بەرژوەندیەکی نەتەوەیی بەرتەسک. ڕۆڵی یەکەمیش لەمەدا، ئاپۆیستەکان دەیانبینی کە بە یارمەتی زلهێزەکانی دونیا، بوونە حیزبی سەرەکی لە ناوچەکەداو نفوزێکی زۆریان پەیدا کرد. بەتایبەت ئەمە دوای ئەوەی لە نێوان قوتابخانە فیکریە جیاوازەکاندا، کەوتنە یاری کردن بە کتێب و ئایدیاو بازێکیان بەسەر ماویزمداداو گەیشتنە باوەشی ژینگەپارێزو فێمینیستەکانی ئەنارکیستە ڕێفۆرمخوازەکان و بەوەیش ژاوەژاوێکی نوێیان نایەوە دەربارەی ڕۆژاڤا. ئەمە هەروەک چۆن سوودمەند بوون لە هەموو ئەو قوتابخانانەی بەرگێکی سۆشیالیستییان لەبەردایە، ئیتر بە مارکسیزم-لینینیزمەوە تا بە ترۆتسکیزم و ئەنارکیزم دەگات. هەموو ئەم ئایدیاو ئاراستانەشیان دەکردە پۆشاکێکی نوێ بۆ بزووتنەوەیەکی ناسیۆنالیستی بۆ گێڕانەوەی شەپۆلە ئینترناسیۆنالیستیەکان بۆ دواوە کە هەر ئێستا بە پێشچاومانەوە، بزووتنەوەکە دەکرێتە گۆڕی هەموو ئاراستەیەکی ئینترناسیۆنالیستی کە هەنگاوێک لە ڕۆژاڤا نزیک بووبووەوە بۆ ڕێکخستنی بزووتنەوەیەکی شایستە بەم بارودۆخە جیهانیەی ئەمڕۆ کە قەیرانەکانی لە سوریاو ناوچەکەدا دەتەقێنەوە. ئەمەش هەردەم بەو جۆرە بووە. ناسیۆنالیستەکان وەک شانەی نوستوو، لە ناکاوێکدا لە خەو ڕادەچڵەکن هەر کاتێک هەستیان بە لە دایک بوونی جووڵەیەکی شۆڕشگێری کرد، وە ئیتر دەکەونە دەستێوەردانی جووڵانەوەکان و بە کۆمەڵێک دروشم و بەرنامەی حیزبی و ناسیۆنالیستیەوە؛ دێنە مەیدان و خۆیان ئەکەنە سەرقافڵەچیی کاروانەکەو چۆنیان بوێت، بەو ئاراستەیە دەیجووڵێنن. هەمیشەش هەوڵیانداوە، جڵەوی ئەو شەپۆلە شۆڕشگێریانە بگرنەدەست و لە سروشتە شۆڕشگێریەکەی داماڵن و بەرگێکی حیزبی و ناسیۆنالیستی بکەنەبەر بەجۆرێک کە هەرگیز لە خۆی نەچێت و جارێکی تر کەس نەیناسێتەوە. بەمەش هەموو بەرژەوەندی و مەرامێکیان بەدەستبهێنن، ئەمە هەروەک چۆن ڕاپەڕینی شۆڕشگێرانەی ١٩٩١ ی کوردستانیان لە خەباتێکی چینایەتیی سەختەوە، کردە خۆراکی ئارەزووەکانی دەوڵەت و فیدراڵیزمێکیان لەسەر خوێنی ئەنفالکراوەکان و کیمیابارانی هەڵەبجە لێدروست کرد. بەمەش زیانێکی گەورەیان بە ڕەوتی بەکردەوەی بزووتنەوە شۆڕشگیریەکان گەیاند.\nڕۆژاڤاش لە سەرەتاوە؛ ڕإاسستر سوریا بە گشتی، مەیدانی شەڕو پێکدادانێکی چینایەتی مەزن بوو، بۆیە ڕۆژاڤا هەر لە سەرەتاوە، وە بەر لەوەی ناوی ڕۆژاڤای ببڕدرێت بەسەردا، جێگای گوڕو تینێکی ئینتەرناسیۆنالیستی بوو، دەستپێشخەریەکی شۆڕشگێریی بوو لەڕووبوڕوبونەوەی سەرمایەداریدا نەک هەر ئەو هێزە هێرشبەرەی دواتر سەرمایە بەناوی داعش و تورکیاوە بەریدابووە ناوچەکە. پێش ئەوەی بزووتنەوەکە فراوان بێت و تیشکێک بهاوێت جیاواز لە هەموو تیشکەکانی تر، سەرکوتکراو ئەو ڕۆحیەتە شۆڕشگێڕیەیان لێ دەرهێناو ناسیۆنالیستەکانیان کردەوە بە خاوەنی و بە میراتگری. بەوەش توانیان نەک هەر سنوورێک بۆ گەشەی بزووتنەوەی ئینترناسیۆنالیستی دابنێن، بەڵکو بە پاڵێکی گەورەو بە یارمەتی هەموو حکومەتەکان، ئەو\nبزووتنەوەیەیان بردەوە دواوە.\nهۆکاری دروستبوونی جەنگ لەڕۆژاڤا:\nلەم ڕۆژگارەدا کەس نیە بە ئاسانی لەوە تێنەگات کە هۆکارە هەر سەرەکیەکەی جەنگ لەم چەرخەدا، قەیرانی ئابووریی جیهانیە. تاکە چارەسەرو دەرمانێک بەدەست سەرمایەداریەوە مابێت بۆ تیمار کردنی ئەم دەردە، جەنگەو جەنگەو جەنگ، جەنگی ڕکابەریی لەسەر سەرچاوەکانی کەرەسەی خاو، بەتایبەت ووزە. باڵانس کردنەوەی بازاڕو قازانج، تەنها بە برسی کردنی جەماوەڕیکی زۆرو دروستکردنی چەندان قەسابخانە ڕوودەدات. ئەو فشارەی لەسەر سەرمایەیە، لەسەر ژیانی ملیارات کەسی ئەم سەر زەمینە ڕەنگدەداتەوە. ئەمەش دەرئەنجامی زیادەی بەرهەمهێنانە نەک کەمی شتومەک. وە ئەگەر ئیدارەی سەرمایەداریی بیەوێت ئابووریەکەی باڵانس بکاتەوە، ئەوە ئامرازێکی تر شک نابات ئەم ئاگرباران و کاولکاریە نەبێت. ئەمەیە هۆکاری ئەم هەموو جەنگەیە کە بە ناوچەکەدا دەسووڕێتەوە، لە سەروویانەوە جەنگەکانی تورکیا.\nجەنگی تورکیا لە ڕۆژاڤا:\nئەوەی ئاشکرایە، ووڵاتانی ناتۆ بەسەر پەرشتی تورکیا، ئەو لەشکرکێشیەیان ساز کرد بۆ پەلاماردان و سەرکوت کردنی ئەو جەماوەرەی کە تەنها هێزو توانای خۆیان شک دەبرد بۆ بەرگری. مێژوو هەرگیز نکوڵی لە ڕۆڵی قارەمانێتی ئەو جەنگاوەرە شۆڕشگێرە ناکات. بەڵام ئەوەی دەبێت تیشکێکی بخرێتە سەر، هەڵگێرانەوەی ئەو شەپۆلە شۆڕشگیریانەیە کە بە ئاقاری ناسیۆنالیستی و بە حیزبی کردنی ئەو چالاکیانە ئاراستە کرا. بەجۆرێک کە دواجار هیچی لێنەمایەوە ئۆتۆنۆمی نەبێت بۆ کوردستان لە چوارچێوەی سوریادا. ئەمریکاو ڕووسیاو تورکیاش، بوونەتە چاودێری بیرە نەوتیەکانی ڕۆژاڤاو چۆنیان بوێت، بەو جۆرە یاری بە ژیانی ملیۆنان مرۆڤ دەکەن لە پێناوی بەرمیلێک نەوتدا بۆ پیشەسازیەکانیان کە لەم سەردەمەدا لە داچوون و سستبوونێکی زۆر فراوانتردان و چاوەڕێی چەندان تەقینەوەی ناکاوی تری لێدەکرێت لە خۆرهەڵاتی ناوەڕاستدا کە بۆتە جیگای ململانێیەکی سەختی هێزە سەرمایەداریەکان، ململانێیەک کە ملیۆنان کەسی تریشی پێوە دەسووتێت و ئاوارەو دەربەدەر دەبێت. ئەو جەنگەیشی لە تورکیاوە سەرپەرشتی دەکرێت، ئەوە جەنگی هەموو سەرمایەداریی جیهانیە نەک هەر تورکیا. ئەوەیشی لە ڕۆژاڤا دەمێنێتەوە ئۆتۆنۆمی نەتەوەییە، گەرچی شەڕڤانانی ئەو ناوچەیە هەر کورد نەبوون، بەڵکو عەرەب و کلدان و کریستیانش بەشداری ئەو جەنگە بوون. پۆلیسەکانی سەر بیرە نەوتیەکانی ڕۆژاڤاش بەو ئۆتۆنۆمیە گەشکە دەکەن، چونکە بوونەوە بە براوەی یەکەم لەم شەڕەشدا.\nجەنگی قەیرانەکان بە جەنگی شۆڕشگێڕی وەڵامدەدرێتەوە:\nپێشینەی مێژوویی بەرپابونی جەنگ لە ڕۆژاڤادا، خەباتی پرۆلیتاریای سوریا بوو کە ئاستێکی بەرزی تێپەڕاندبوو. ئەو خەباتە ژمارەیەکی زۆر لە ئینترناسیۆنالیستەکانی بەکێش کردە ئەو ناوچەیە. دواتر وەک دەرئەنجامی پەلامارە دڕندانەکانی داعش و تورکیا بۆ سەر شەنگال و عەفرین، بەرەنگاریەکی جەماوەریی فراوان دروست بوو. ئەمەش هەوڵێک بوو بۆ شێواندنی ئاراستەی خەبات لەو ناوچەیەو کردنی هەوڵی ئینترناسیۆنالیستەکان بەژێر شەڕی نەتەوەیی و مەزهەبیەوە. واتە ئەوەی لە ڕۆژاڤا ڕوویدا چاوەڕوان کراوبوو. وە هۆکارێکش بوو بۆ قۆستنەوەی بارودۆخەکە لەلایەن گروپی ناسیۆنالیستیەوە کە دواین ئامانجیان ئۆتۆنۆمیەکە لە شێوەی کوردستانی عێراقدا. ئەمەیش بۆ خۆی، پاشەکشەیەکی گەورەی هەموو هەوڵە ئینترناسیۆنالیستیەکان بوون، گەرچی دەبێت وەک پێویست، دەرسێک بێت بۆ ئایندە، ئەو ئایندەیەی کە هەر ئێستا بە بەرچاومانەوە، خەریکی خۆڕێکخستنەوەیە لەنێو ڕووداوەکانی جیهان و ناوچەکەدا.\nژیان چاکترین قوتابخانەی شۆڕشگێرانە. ڕۆژ بەڕۆژ ئەو قوتابخانەیە، بە دەرسەکانی شۆڕشگێرانی عێراق و لوبنان و شیلی و ئێران و ئیسپانیاو شوێنەکانی تری ئەم جیهانە دەوڵەمەندتر دەبێت. جیهان تێکڕا، بۆتە مەیدانی جەنگێکی شۆڕشگێری، جەنگی چینایەتی. جیهانیش دەبێت لەو ئاستەدا خوێندنەوەی بۆ بکرێت نەک لێرە داوایەک و لەوێ داوایەکی تر بخرێتەڕوو وەک چەپەکان جیهانیان دابەش کردووە بە دەیان پارچەوەو لە هەر شوێنێک داوایەک بەرز دەکەنەوە بەناوی جیاوازیی نەتەوەیی و ئاستی پێشکەوتوویی و دواکەوتوویی ووڵاتانەوە. بە پێچەوانەی ئەوانیشەوە، هەر ئێستا دەبینین هەموو بزووتنەوە دوور لەیەکەکانی ئەم جیهانە، یەک داخوازی چینایەتیی دەخەنەڕوو. هەر ئەوەش مۆرکە ئینترناسیۆنالیستیەکەی ئەو بزووتنەوە شۆڕشگێریەیە کە هەریەکەیان ئەوی تر دەکەنە پشت و پەنا.\nبەڵێ، لە پشت شەپۆلەکانی ئەم چەرخەوە، هەموو دەنگە شۆڕشگێرەکان یەک دەنگ دروست دەکەن: بزووتنەوەی ئینترناسیۆنالیستی. وە تەنها لە بزووتنەوەیەکی لەوجۆرەداو لە خواست و ئامانجی ئەو بزووتنەوەیەوە، پرۆلیتاریا، بەری ڕەنجی خۆی دەچنێتەوە.


ژیان | کوردستان | لیژنەی پێشمەرگەی پەرلەمان: تورکیا هەشت بنکەی سەربازی نوێی لەهەرێم دروستکردووە\nلیژنەی پێشمەرگەی پەرلەمان: تورکیا هەشت بنکەی سەربازی نوێی لەهەرێم دروستکردووە\n2021-06-10 | 469 جار خوێندراوەتەوە\nسەرۆکی لیژنەی کاروباری پێشمەرگە لە پەرلەمانی کوردستان رایگەیاند، تورکیا لەم شەڕەی دواییدا لەگەڵ پەکەکە نزیکەی هەشت بنکەی سەربازی نوێی لە هەرێمی کوردستاندا داناوە و نزیکەی ٣٨ گوندیش بەهۆی شەڕی پەکەکە و تورکیا چۆڵ کراون .\nئەمڕۆ پێنجشەممە، رێڤینگ هروری سەرۆکی لیژنەی کاروباری پێشمەرگە لە پەرلەمانی کوردستان رایگەیاند، لە شەڕی ئەم دواییەدا تورکیا نزیکەی هەشت بنکەی نوێی جێگیرکردوە، لەبەرامبەریشدا گەریلاکانی پەکەکە بارەگای دیاریکراویان لە چیاکانی ناوچەکەدا نییە و بەبەردەوامی شوێنەکانیان دەگۆڕن.\nسەرۆکی لیژنەی کاروباری پێشمەرگە ئامەژەی بەوەکرد، "گوندەکانی ئەو ناوچەیە بەهۆی شەڕی تورکیا و پەکەکەوە زیانێکی زۆریان بەرکەوتووە و بەشێکی زۆری ژینگەی ناوچەکە سوتاوە و تێکچوە، تەنها لە سنوری دەرکار نزیکەی ١٧ گوند، لە باتیفا نزیکەی ١٤ گوند و لە کانی ماسێ نزیکەی حەوت گوند چۆڵ کراون.\nماوەیەکە سوپای تورکیا، بەچڕی ناوچە سنورییەکانی سنوری پارێزگای دهۆک بۆردومان دەکات، ئەمەش ترس و دڵەراوکێیەکی زۆری لای دانیشتوانی ئەو ناوچانە دروستکردووە، ئەمشەوە تورکیا بڕیاری قەدەغەی هاتوچۆی لەگوندی هرورێی سەر بە کانی ماسێ دا.


به‌وێنه...پیاوێكی ته‌مه‌ن 100 به‌شداری ماراسۆن ده‌كات\nمن طرف ئازاد خوزكه في الأحد سبتمبر 11, 2011 4:22 pm\nپیاوێكی هیندی توانی ژماره‌ی پێوانه‌یی بشكێنێت و نازناوی (به‌ته‌منترین یاریزانی مارسۆنی جیهانی)به‌ده‌ست بهێنێت ، ئه‌مه‌ش پاش ئه‌وه‌ی له ته‌مه‌نی 100 ساڵیدا به‌شداری پێشبڕكێیه‌كی ڕاكردنی ده‌كات.\nسینگ ئه‌م پیاوه هیندیه كه به‌شداری ماراسۆنی ساڵی 2012 ده‌كات و ناوی خۆی تۆماركردوه و وه پێشووتریش تا ته‌مه‌نی 89 ساڵی 7 جار به‌شداری ماراسۆنی كردوه و وه یه‌كه‌م كه‌سیشه كه ناوی خۆی بۆ ماراسۆنی 2012 تۆماركردبێت.\nله‌لێدوانێكیدا بۆ دوزگاكانی ڕاگه‌یاندن سینگ ووتی : نهێنی ئه‌م له‌شه ساغه‌ی من بۆ ئه‌وه ده‌گه‌ڕیته‌وه كه ڕۆژانه به‌به‌رده‌وامی وه‌رزش ده‌كه‌م و جگه له‌وه‌ش هه‌موو ڕۆژێك چا ده‌خۆمه‌وه و وه كه‌مێكیش زه‌نجه‌فیل ده‌خۆم.\nجێگای ئاماژه پێكردنه سینگ له 1ی ئه‌پریلی ساڵی 1901 له دایك بوه.


شارا داواكارییه‌كى له‌و هونه‌رمه‌نده هه‌یه\nخانمه پێشكه‌شكار "شارا ئیبراهیم" له نوێترین پڕۆگرامی "شارا" كه له كه‌ناڵی كوردماكسشۆ په‌خش ده‌كرێت، میوانداری گۆرانیبێژ "سامان عومه‌ر" ده‌كات و له به‌رنامه‌كه‌ی داوایه‌كی سه‌یر له‌و هونه‌رمه‌نده ده‌كات.\nله میانه‌ی پرۆگرامه‌كه‌دا خانمه پێشكه‌شكار "شارا ئیبراهیم" داواى له سامان عومه‌ر كرد هه‌ڵپه‌ڕێت له‌گه‌ڵیدا و ئه‌ویش داواكه‌ی جێبه‌جێ ده‌كات، ئه‌مه‌یش وه‌ك سامان خۆى ئاماژه‌ى بۆ كردووه، دواى كۆچى دوایی خوشكه‌كه‌ى یه‌كه‌م جاره هه‌ڵپه‌ڕكێ بكات.\nشارا پڕۆگرامێكى هه‌مه‌ڕه‌نگه میوانداری هونه‌رمه‌نده‌كان ده‌كات و پرسیار له‌سه‌ر كار و ژیانی تایبه‌تیان ده‌وروژێنێت، به‌وه‌یش چه‌ندان لایه‌نی شاراوه‌ی هونه‌رمه‌ندان بۆ هه‌وادارانییان ئاشكرا ده‌بێت، به‌رنامه‌كه له‌لایه‌ن "شارا ئیبراهیم"ه‌وه پێشكه‌ش ده‌كرێت.\nگۆرانیبێژ سامان عومه‌ر له سلێمانی له‌دایكبووه و ساڵی 1993 ده‌ستى به‌كارى هونه‌رى كردووه دواتر له ساڵی 1994 پێوه‌ندی به گرووپێكی فۆلكلۆری میوزیكی كردووه، سامان عومه‌ر له ساڵی 1996 یه‌كه‌م ئه‌لبوومی به‌ناوی (ماڵئاوایی دڵ) بڵاو كردووه‌ته‌وه و ساڵی 2008 چووه ئه‌وروپا. ئه‌و خاوه‌نی سێ منداڵه و تائێسته چوار ئه‌لبوومى هه‌یه.\nهه‌ڵپه‌ڕكێی شارا و سامان عومه‌ر كامیان باشتر لێی ئه‌زانن؟✨😍 @kch_view @saman_omer_official @shara_ibraheem\nA post shared by ®كچ مۆدێرن له ئینستاگرام ® (@kch_modeern) on Sep 3, 2018 at 9:46am PDT\nئه‌م بابه‌ته 17040 جار خوێنراوه‌ته‌وه


مێژووی سلێمانی - ویکیپیدیا، ئینسایکڵۆپیدیای ئازاد\nشاری سلێمانی لە ساڵی ١٧٨٤ لەلایەن ئیبراھیم پاشای بابان ەوە دروست کراوە. ئیبراھیم پاشا شارەکەی بە ناوی باوکییەوە، سلێمان پاشا، ناوناوە. سلێمانی جگەلەوەی دەبێتە پایتەختی میرنشینی بابان، لەھەمان کاتدا دەبێتە مەڵبەندێکی بازرگانی و ڕۆشنبیری ناوچەکە. زاراوەی سۆرانی لە ناوچەکەدا پەرە دەستێنێ و دەبێتە زمانی خوێندن و نووسین بە جۆرێک کە زاراوەی سۆرانی لە ناوچەکەدا بەرەو کەمبوون و نەمان دەچێت. پاش ڕووخانی میرنشینی بابان لەساڵی ١٨٥١ وە لەناوچوونی دەوڵەتی عوسمانی لە جەنگی جیھانی یەکەم، شاری سلێمانی دەخرێتە سەر کۆماری ئێراقی ئەمڕۆ. لە ساڵی ١٩٢٢ تا ١٩٢٤ شاری سلێمانی پایتەختی دەوڵەتەکەی مەلیک مەحموود بووە. شاری سلێمانی جگە لەوەی لانکەی ڕۆشنبیر و تێکۆشەران بووە، مەڵبەندی ھەڵگیرسانی چەندان شۆڕش و ڕاپەڕینیش بووە لە مێژووی کوردستاندا. بەپێی ڕۆژنامەی ژین لە ساڵی ١٩٥٥ پانی ڕووی شاری سلێمانی ٢٠ ملیۆن و ٢٥٠ ھەزار مەترە و ژمارەی دانیشتوانی دەگاتە ٦٠ ھەزار کەس و نزیکەی ٧ ھەزار خانووی تیادایە. لە شەش گەڕەکی سەرەکی پێکھاتووە ئەوانیش کانی ئاسکان، گۆیژە، مەڵکەندی، سەرشەقام، چوارباخ، دەرگەزێن گەڕەکی جوولەکانی جارانیش کە ئێستا خراوەتە سەر گەڕەکی سەرشەقام.\n١ ئەو پیشانەی مۆرکی سلێمانیان پێوە دیارە\n٢ شوێنە مێژووییەکان\n٢.١ چایخانە کۆنەکانی شار\n٢.٢ چایخانەی شەعب\n٢.٣ قەیسەری نەقیب\n٣ گەڕەکی جوولەکان\nئەو پیشانەی مۆرکی سلێمانیان پێوە دیارە[دەستکاری]\nئاسنگەری : ئاسنگەر ھەر لە دوکانەکەیدا (کوورەی ئاگر)ی ھەیە وەک تەنور ئاگری تێدا ئەکاتەوە بە خەڵوز یان خەڵوزی مەعدەنجۆشی ئەدات ھەروەک تەنوری نان گوڵبێنەی ھەیە کە ئەویش مووشەدەمەی لەسەرە. مووشەدەمەش بریتیە لە ھەمانەیەکی کون بڕ دەسکێکی تەختەی پێوەیە شاگرد بەرزی ئەکاتەوە و نزمی ئەکاتەوە بەوە باوەشێنی خەڵوزی ناو کورەکەی پێ ئەکات و ئەیگەشێنێتەوە بەم جۆرە ئەو ئاسنەی ئەخرێتە ناو کورەکەوە سوور ئەبێتەوە وەک پشکۆی ئاگری لێدێت ، ئینجا وەستاکە ھەر بە مقاشێکی گەورەی ئاسن دەری ئەھێنێ و بە چەکوش پیا ئەکێشێ ، چی بوێ لە ئاسنەکە دروستی ئەکات چونکە ئاسنەکە بەو سوور بوونەوەیە نەرم بۆتەوە. بەم جۆرە (دەمە بێڵ ، دەمە خاکەناز ، گاسنی جوت ، پیکی بەرد شکاندن ، سێپای سەر ئاگردان ، چەکوش ، داس ، تۆراس ، گوڵمێخ ، دەمە تەور...)ی لێ دروست ئەکات.\nجۆڵایی : جۆڵایی بە مەکینەی دروستکردنی قوماشی ئەمڕۆ دائەنرێ. کە بەو ئامێرە سەرەتاییانەیان ئەو بەرھەمە جوان و نازدارانەیان پێشکەش ئەکرد. دەزگای جۆڵایی بریتی بوو لەم شتانە: (نەوەرد ، لایەر ، دانە ، گورد ، چۆلەکە ، لالە ، پێ تەقە و پردەڵە). جۆڵایش بریتی بوو لە دروستکردنی جاجم ، پۆپەشمین ، بەرماڵ ، شاڵی ڕانک و چۆغە و گەلێک شتی تریان بەرھەم ئەھێنا. ھەندێک جاجمیان دروست ئەکرد لە شێوەی چوار گۆشە یان درێژ کۆلە لە دەزوی لۆکە یا خوری ئەوەندە سفت و ڕێک و پێک و جوان ، سیمیان تێکەڵ ئەکرد ڕەنگاو ڕەنگ ، مەگەر مەکینە بتوانێ بەو شێوەیە دروستی بکات. جاجم و پۆپەشمین و پیشەی جۆڵایی وردە وردە ڕووەو نەمان ئەچن.\nموتابچیەتی : موتابچی ئەو کەسەیە کە مووی بزنی لە ئیشەکەیدا بەکارئەھێنا و (گوریس و قەیاسە و خەرار)یان لێ دروست ئەکرد لەو خەرارەش (تورەکەی ئالیکی وڵاخ و کۆپان و خەرار بۆ توتن داگرتن) کە لەلایەن قەتارچیەوە ئەو فەردە توتنانە ئەگوێزرانەوە. ئامێرەکانی موتابچیەتی مەندەف ئامێری شیکردنەوە و گرێ لابردنی مووە کە ئەمیش یارمەتیدەری ئامێری چەرخە چونکە موو دەکات بە گڵۆڵەیەکی ئەوتۆ کەبە ئاسانی بڕێسرێ.\nچەرخی موو ڕستن : ئەو ئامێرەیە کە موو ئەڕێسێ و ئەیکا بە (بەن).\nخەڕەک : ئەو ئامێرەیە کە بەن ھەڵدەکاتەوە سەر لوولە بۆ پۆی شاڵەکە ئەم پیشەیە زیاتر لە ناو (دیان)ەکاندا باوبوو.\nکارگەچێتی : کارگەچی ئیشی بە خوری مەڕە دوای شتنەوەی خوریەکە و زۆر پاک بژار کردنی شی ئەکرێتەوە بۆ ئەوەی لەوسەرەوە (لباد)ی لێ دەربێنن فەرەنجی ، سەروکڵاوی دژی باران ، شەپقە ، سدارە ، پوزەوانە ، کیفی تفەنگ ، قەنەواچەی سەر شانی چاکەت ، پەستەک ، سەرزین بۆ ئەسپ ، نەرمەزین دیسانەوە بۆ ئەسپ ، کەپەنک بۆ شوان ، کوڵەباڵ ئەمانە ھەموو لە لبادی خوری مەڕ دروست ئەکران. کارگەچی لە ماڵی خۆیانا ئیشیان ئەکرد. زیاتر لە گەڕەکی چوارباخ ,ئێستا ئەم پیشەیە و ناوەکەشی نەماون.\nوەتراقچی : وەتراقچی ئەو کەسەیە کە شتی کۆنە ئەفرۆشێت. واتا (کۆنە فرۆش). (اوتراق وشەیەکی تورکییە واتای کاروان و برید) دێت وەتراقچی (فەرش و بەڕەی کۆن و لبادو جاجم و مەوج و پۆپەشمین و گوریس و خورجی پاشکۆی وڵاخ و ھۆڕ و مەسینەی حەوت جۆش و گەلێک شتی تری لەم بابەتەی ئەفرۆشت.\nچەخماخسازی : وشەیەکی سەردەمی عوسمانیەکانە. چەخماخساز ئەو کەسە بوو کە چەکیان چاک ئەکردەوە بە تایبەتی تفەنگ و تاپڕو دەمانچە. بەڵام ئەوانەی سلێمانی ھێندە بەتوانا بوون ئەو شتانەیان دروست ئەکرد جگە لە ساچمەزەنی ڕاو ، فیشەک ، مقاشی زەرد ، قفڵی لوولە ، ئەڵقەڕێز و دوولای دەرگا ، شەکرشکێن ، کلیل و کڵۆم و کەوچک و...زۆر شتی تر. لای خۆمان حەمە ساڵح بەگی ئەجەخان و لە ڕەواندز (وەستا ڕەجەب کە تۆپ و گولە تۆپی دروست ئەکرد و ئێستاش ئەو لوولە تۆپانە لە بەغداد لە (مۆزەخانەی سەربازی) ماون و ھەڵگیراون. ئیدمۆندز لەم بارەیەوە نوسیویەتی پێش جەنگی جیھانی یەکەم شاری سلێمانی بە مانیفاکتۆرەی چەک (چەخماخسازی) ناوی دەرکردبوو ، چەخماخسازەکانی سلێمانی بەشێکی گەورەی پێداویستیەکانی ھەردوو کوردستانی عێراق و ئێرانیان دابین ئەکرد. مارک سایکس ساڵی ١٩٠٢ کە سەردانی سلێمانی کردووە زیاتر لە ١٥٠ دوکانی چەخماخسازی تۆمارکردوە کە بەرھەمەکانیان لەڕوی چۆنایەتییەوە ئاستێکی باشیان ھەبووە.\nشیرگەری : شیرگەر ئەو کەسە بوو کە خەنجەری دروست ئەکرد. ناوەکەشی لە (شیر واتا شمشێر)ەوە ھاتووە تا کۆتایی سییەکانی سەدەی ڕابردووش خەنجەر کردن بە بەر پشتێنی جلی کوردیوە باو بوو. خەنجەر چەند جۆرێکی ھەبوو (دەبان لە ھەمووی باشتر و بەناوبانگ تر بوو) (خەنجەری خۆراسان و خەنجەری قەزوین و خەنجەری شینە تیغ).\nمسگەری : لای ئێمە بە ھەڵە ناوی مسگەریان لەو کەسانە نابوو کە حاجەتیان سپی ئەکردەوە بەڵام ڕاستیەکەی مسگەر ئەو کەسەیە کە کەل و پەل لە مس دروست ئەکات ، ئەو کەل و پەلانەش وەک (مەنجەڵ ، سینی ، تەشت ، مەسینە ، لەگەن ، یەغنیکێش ، دەوری ، تاوە ، کەوگیر ، جام ، تاسی حەمام و گەلێک شتی تر) کە ھەموو لە مس دروست ئەکران.\nخومچێتی : خوم وشەیەکی فارسیە لە کوپە یان مەرکانەی گەورەدا ڕەنگیان تیا ئەگرتەوە. خومخانەش ئەو شوێنە بوو کە قوماش و خام و بلوری و شاڵ و کڵافە بەن و جارجار خوری تیا ڕەنگ ئەکرا.\nزین و کۆپان : زین لە پشتی وڵاخ (ماین و ئەسپ) ئەنرا بۆ ئەوەی خاوەنەکەی بتوانێ سواری بێ ھەروەھا لغاوو ڕەشمە ئەمانە ھەموو بۆ وڵاخ بوون کۆپانیش بۆ سەر پشتی گوێدرێژ.\nچایخانە کۆنەکانی شار[دەستکاری]\nمێژووی پەیدابوونی چا لە کوردستاندا زۆرکۆن نیە. پێشتر قاوە ھەبووە، ھەر بۆیە شوێنێکی وەک قاوەخانەی سەرچیمەن پەیدا بووە. یەکەم جار چا لە ساڵی ١٨٩٥ دا ھێنرایە سلێمانی. بازرگانێک کە ناوی محەمەد ئەمین مەحمود بوو ، وە لە نێوان سلێمانی و ئێراندا کاری بازرگانی دەکرد لەو ساڵەدا چای وشکی ھێنایە سلێمانی. سەرەتا ماڵە دەوڵەمەندەکان (بەتایبەت ماڵی عیزەت بەگی وەسمان پاشا) لەو چایەیان دەکڕی و لە دیوەخانەکانیاندا بە لێنراوی پێشکەشی میوانەکانیان دەکرد. وردە وردە دیاردەکە بڵاوبووە و گەیشتە ئەو رادەیەی کە ئێستا چا لە سلێمانی و کوردستاندا زۆربەی کات دەخورێتەوە، بە تایبەت دوای ژەمە سەرەکییەکانی خواردن. ھەروەھا شوێنی تایبەتی ئامادەکردن و پێشکەشکردنی چا کە بە چایخانەکان ناسراون بەشێکی دانەبڕاوی کەلتوور و مێژووی شاری سلێمانییە.\nچایخانە کۆن و بەناوبانگەکانی شاری سلێمانی ئەمانەن:\nلە دەوروبەری سەرا:\nلە شەقامی مەولەوی:\nچایخانەی سەعە کۆڵ\nلە کانی ئاسکان (کانێسکان):\nھەروەھا لای حامیەی کۆنەوە (پارکی ئازادی ئێستا) چەند چایخانەیەک ھەبوو سەربازەکان لێی دائەنیشتن\nلای بەر بەلەدێکە (ناو بازاڕ):\nچایخانەی سەعە تەھا کۆیی\nچایخانەی عەبە کۆپرلی\nلە مەیدانی ماست فرۆشەکان:\nلای حەوزە وشکەکەوە:\nچایخانەی کاک ساڵحء براکانی\nچایخانەی شەعب ھەر لە سەرەتاوە مەڵبەندی کۆبونەوە و حەوانەوەی خوێندەواران و ھونەرمەندان و نووسەران بووە. سەرەتای دروستبوونی چایخانەی شەعب ئەگەرێتەوە بۆ ساڵانی پەنجا و وەستا شەریفی چایچی سەرپەرشتی کردووە. عومەر شەریف خاوەنی چایخانەی شەعب لە بارەی سەرەتای دروست بوونی چایخانەی شەعبەوە بەم جۆرە دوا : لە سەرەتادا وەستا شەریفی باوکم چایچی دەسگێر بووە پاشان بیری لە دانانی چایخانەیەک کردووە و ناوی ناوە چایخانەی (شەعب) سەبارەت بەوەی کە بۆ چایخانەکە ناوی شەعبی لێنراوە وەستا عومەر وتی : لە ساڵانی زوودا بیناکە ئوتێلێک بووە ناوی (شەعب) بووە ھەر بۆیە ئەم ناوەش لە چایخانەکە نرا.\nلە سەرەتادا چایخانەی شەعب بەم شێوەیەی ئێستا نەبووە و وەھا گەورە نەبووە شوێنی کتێبخانەکەی ئێستا چایخانە بووە و حەوشەکەشی شوێنی خواردەمەنی بووە کە خاوەنەکی ناوی وەستا نەزەر بووە.. دواتر لە ساڵانی شەستەکاندا و پاش کۆچی دوایی وەستا نەزەر حەوشەکە ئەبێتە شوێنی ئەرز و حاڵچییەکان.. دواتر لە سەرەتای ساڵانی حەفتادا چایخانەکە تەشەنەی سەندوەو گەورە کراوە.. وە لەو کاتەوە تا ئێستا دوو جار چایخانەکە نۆژەن کراوەتەوە جاری یەکەم لەسەر ئەرکی خۆمان و دوا جاریش ساڵی ٢٠٠٦ بووە لە سەر دەستی حکومەتی ھەرێم کە ئەو کات عومەر فەتاح سەرۆکی حکومەت بووە،\nسەبارەت بەوەی کە لە سەرەتادا کێ سەردانی چایخانەکەی کردووە کاک عومەر وتی : کۆمەلێک کەسی ناودار سەردانی چایخانەیەکەیان کردووە ھەندێک لەوانە کە پێک ھاتبوون لە شاعیر و ھونەرمەندان و نووسەران سەردانی چایخانەکەیان کردووە وەک شێرکۆ بێکەس و ئەحمەد ھەردی و حەمە ساڵح دیلانی شاعیر و عەبدوڵڵا جەوھەر و مامۆستا ئەخۆل و گەلێکی تر سەردانی چایخانەکەیان کردووە. لە سەردەمی رژێمی بەعس دا چەند جارێک چایخانەی شەعب کەوتۆتە بەر ھێرشی ملازم موحسین و ئیھانەی بە نوسەران و ئەو گەنجانە کردووە کە لە چایخانەکەدا دانیشتوون و کۆبونەتەوە. یەکێک لە شتە سەرنج ڕاکێشەکانی تری ئەم چایخانەیە ( دەفتەری بیروەریەکان )ە ، کە بیرەوەری ئەو نووسەر و ھونەرمەندانە دەگێڕیتەوە کە سەردانی چایخانەکەیان کردووە. لە لاپەڕەیەکی ئەو دەفتەرەدا مامۆستا شێرکۆ بێکەس بەم شێوەیە باس لە چایخانەی شەعب دەکات : ( من ئەم چایخانەیە وەک چیرۆکێک ئەبینم کە بەردەوام ژیانی ئەم شارەمان بۆ ئەگیڕێتەوە). وە شاعیری گەورەی عەرەب سەردانی چایخانەی شەعبی کردووە و لە دەفتەری بیرەوەرییەکاندا شیعرێکی بۆ چایخانەکە نووسیوە کە دەڵێ : ( چایخانەی شەعب لە باڵاییدا بژی و شیعرێک دابھێنە ، بکشێ و بەرینی زەوی زیاد بکە). وەک کۆمەڵێک نووسەری بیانی سەردانی ئەم چایخانەیەیان کردوە وەک : ھینری دیلانی شاعیری فەڕەنسی و فازڵ سامر و عەلی حەسەن فواز و ئەردەشیری رۆستەمی و رۆبێرت کلایتەر).\nکە دەچیتە ناو چایخانەکەوە چاوت بە کۆمەلێکی زۆر لە وێنەی ھەڵواسراو دەکەوێت کە پێک ھاتوون لە وێنەی شاعیر و ھونەرمەند و رۆژنامەنووس و سەرکردە و پێشمەرگە نەمرەکان. لە بارەی ھەڵواسینی ئەم وێنانەوە بە چایخانەکەوە (عومەر شەریف)ی چایچی وتی : (ھەڵواسینی ئەم وێنانە لای ئێمە وەک وەفا و خۆشەویستییەکە بۆ ئەوانەی جێ دەستیان لە بوارەکاندا دیارە و ماندوبوون). ئێستا چایخانەکە کۆمەڵیکی زۆر لە گەنجان و رۆشنبیران رووی تێدەکەن و تێیدا بە یەکتر شاد ئەبنەوە و گفتوگۆ لە بارەی ئەدەبیات و ھونەر و رۆژنامەوانییەوە دەکەن. یەکێکیان بۆبەسەربردنی کاتە و ئەوی دییان بۆ ئاگاداربوونەوە لەدنیای ڕۆژانەی کوردستان ، بۆ شیکارکردنی ئەو دۆخەی کە پێیدا تێپەر دەبین، یان قسە و باسە لەسەر دنیای ئەدەب و فیکر.چایخانەی شەعب وەک فۆڕم ھیچ جیاوازیەکی لەگەڵ چایخانەکانی تردا نییە بەڵام ئەوەی کە جیاوازی پێ دەبەخشێ جۆری ئەو کەسانەن کە ڕووی لێدەکەن وەک ڕۆژنامەنوسان و ھونەرمەندان و شاعیران. ئەوەی جێی سەرنجە لەم چایخانەیەدا ئەوەیە کە ھەندێ جار ژنانیش ڕوو لە چایخانەکە دەکەن بەڵام بە شێوەیەکی کەم تەنھا ئەوانە نەبێ کە لە ئەوروپاوە دەگەرێنە یان ژنانی بیانی کە سەردانی سلێمانی دەکەن و دێنە چایخانەکە.\nیەکێکە لە مەڵبەندە بازرگانییە ھەرە کۆنەکانی ناو شاری سلێمانی. ساڵی ١٩٠٠ شێخ مستەفای نەقیب کە دەکاتە مامی شێخ مەحمودی حەفید دروستی کردووە.زۆربەی وەستا و کرێکارەکان کە لە دروستکردنی ئەم قەیسەرییەدا ئیشیان کردووە لە سنە و کرماشانەوە ھاتن و شارەزایی زۆریان ھەبووە لە ھونەری بیناسازیدا.نەخشەی قەیسەرییەکەش ھەر ھەمان نەخشەیە کە لە قەیسەری و بازاڕەکانی رۆژھەڵاتی کوردستاندا بەکارھاتوون.\nکاسبکارەکانی ئەم قەیسەرییە جۆراو جۆر بوون وەک خەیاتی و دەلاکی و وشکەفرۆش. بەڵام لەدوای ساڵی چلەکانەوە شەقڵێکی تری بەخۆوە گرت و زیاتر بوو بە بازاڕی عەتارەکان. سەرچاوەی کەل و پەلەکانیش لە بەغدا و سوریا و ئێرانەوە دابینکراون و بازرگانەکانی ئەو سەردەمە خۆیان سەفەری ئەو وڵاتەیان کردووە و تازەترین کاڵایان بۆ دوکاندارەکانی ئەو قەیسەرییە ھێناوە.\nلافاوە بەناوبانگەکەی شاری سلێمانی لە ساڵی ١٩٥٧ دا زیانێکی گەورەی بەم قەیسەرییە گەیاندووە. ئەو سەردەمە لاوان و مامۆستایان و پیاوە ناودارەکانی کورد کۆمەکی ماددیان پێشکەش بە زیانلێکەوتووان کردووە. ساڵی ١٩٨٨یش لە رووداوێکی تردا قەیسەرییەکە سوتا و خەڵکەکەی تووشی زیانێکی قورس بوون.دەیان پیاوی ناسراو و کاسبکار و بازرگان لە موسوڵمان و فەلە و جولەکە لەم قەیسەرییەدا کاسبییان کردووە. تۆفیق قەزاز و حاجی شێخ عەلی و حاجی مەلا سەعیدی مامە خەلانی و حاجی عەزیزی شەرعی و شەلەمۆ عەزیز حەکیم و موشێی عەتار و سیمانە و سەلیم بەگی کوتاڵفرۆش ھەندێک لە کاسبکارە ناسراوەکانی سەرەتاکانی سەدەی رابردووی ناو قەیسەری نەقیب بوون.\nئەم گەڕەکە وەک دەگێڕنەوە لە سەردەمی کاک ئەحمەدی شێخدا دروست کراوە کاتێ ویستویانە خانوو دروست بکەن خەڵکی ئاینی شارەکە نەیھێشتووە، دواتر جولەکەکانی سلێمانی شکاتی خۆیان بردۆتە لای کاک ئەحمەدی شێخ و ئەویش پشتگیری کردون داوایی لێ کردون لەخوار شارەوە کە دەکاتە گەڕەکی جولەکانی ئێستا بۆ خۆیان ماڵا و خانوو دروست بکەن. دەگێڕنەوە کاک ئەحمەدی شێخ ھەم داری پێداون ھەم لە ناڕەزایی خەڵک پاراستونی.\nیەکێک لەو سەرچاوانەی باسی جولەکەکانی سلێمانی کردبێت. گەشت نامەکەی (کلۆدیس جەیمس ریچ، ساڵی ١٨٢٠) کە لەبارەی شارەکەوە دەڵێت ژمارەی دانیشتوانی ١٠ ھەزار کەسێکەو ٢١٤٤ خانووشی تێدایە کە ١٣٠یان ھی جولەکەن. ئەگەر تێکڕایی ژمارەی دانیشتوانی ھەر خانوویەک وەربگرین ئەوا ھەر یەکەیان کەم‌و زۆر پێنج کەسی بەرئەکەوێ. بەو پێیە کۆی ژمارەی جوولەکەکان لەوساڵەدا دەوری ٧٥٠ کەس بووە.\n"مێجەرسۆن" وەک لە کتێبەکەیدا ئاماژەی پێکردوە، دەڵێ شاری سلێمانی لە ساڵی ١٨٢٥دا ھەزار ماڵا بووە، لەوە ٨٠٠یان جوولەکە و مەسیحی و کلدان بوون. "لیک لامایش" ساڵی ١٨٦٨ نوسیویەتی سلێمانی شەش ھەزار ماڵا کورد و ٣٠ ماڵە کلدان و ١٥ ماڵە جولەکەیە. واتە ژمارەی جوولەکەکان بە دانانی تێکڕاییەکەی پێشوو ٧٥ کەس بووە. کە ئەمە دوورە لە ڕاستییەوە، ھەروەک مامۆستا سدیق ساڵح لە کتێبی تۆمارێکی شاری سلێمانیدا دەڵێ وای بۆ دەچم ئەو ژمارە (١٥)یە لە نووسینەوەدا یا چاپدا ھەڵەی تێدا کرابێ لەڕاستیدا (١٥٠) ماڵا بووبێ، سەرجەم ١٥٠  ٥ = ٧٥٠ کەسێک بوون.\n^ The Leading Suly Government Site on the Net. sulygov.com. سەردان لە ڕێکەوتی 2012-08-09.\n^ میجرسون "رحلە متنكر" الی بلاد مابین النهرین و كردستان.\nوەرگیراو لە «https://ckb.wikipedia.org/w/index.php?title=مێژووی_سلێمانی&oldid=692186»\nئەم پەڕەیە دواجار لە ٢٢:٠١ی ٢٦ی ئایاری ٢٠٢٠ نوێ کراوەتەوە.


Formî tomarkirdinî babet | داخستنی گومرگی حاجی ئۆمەران و کاریگەرییەکانی لەسەر کاسبکاران\nڕۆژنیوز - زۆسک باڵەک کاریگەرییەکانی داخستنی مەرزی نێودەوڵەتی #حاجی ئۆمەران# تا دێت زیاتر دەردەکەوێت لەسەر کاسبکارانی دەروازەکە، کاسبکارانیش دەڵێن مانەوەی گومرگەکە بە داخراوی ئەگەری کۆچکردنی خەڵک و چۆڵبوونی ناوچەکەی لێ دەکەوێتەوە، چونکە بەشێکی زۆری خەڵک ژیانیان لەسەر ئەو مەرزە نێودەوڵەتیبەیە. لە ڕۆژی 24/9ی ئەمساڵ، ئێران هەموو سنوورەکانی بەڕووی هەرێمی کوردستاندا داخست، لەگەڵ ئەوەی دواتر دەروازەی سنووریی باشماخی کردەوە، بەڵام تا ئێستا دەروازەی سنووریی حاجی ئۆمەران بە داخراوی ماوەتەوە. هاوکار ستار، شۆفێری بارهەڵگر لە گومرگی حاجی ئۆمەران بە ڕۆژنیوزی ڕاگەیاند: داخستنی دەروازەی سنووریی حاجی ئۆمەران کاریگەرییەکی زۆر خراپی لەسەر ژیانی ئێمەی شۆفێری بارهەڵگر دروستکردووە، ئەوە نزیکەی مانگ و نیوێک دەبێت ئێمە بێکارو کاسبی لە ناوچەکە ماوینەتەوە. ئەو شۆفێرە دەشڵێت: جموجۆڵی بازرگانی ئاسایی بوو ئێمە لە هەفتەی دوو بار تا سێ بارمان هەبوو کە ئەمەش بەشێکی زۆر لە بژێوی خۆمان و ماڵ و کەسوکارمانی دابین دەکرد، بەڵام ئێستا ئەو داخستنە کاریگەرییە خراپەکەی دەرکەوتووە، ئێستاکە تا دێت بار و گوزەرانی شۆفێران و کاسبکارانمان خراپتر ئەبێت. وتیشی، داواکارین لە حکومەتی هەرێم و لایەنی پەیوەندیدار هەوڵێکی جدی بدەن بۆ ئەوەی بە زووترین کات گومرگەکە بکرێتەوەو جموجۆڵی بازرگانی ئاسایی ببێتەوە لە سنورەکە، ئەگەرنا ناچارین بۆ دۆزینەوەی کاری تر بژێوی خۆمان ناوچەکە جێبێڵین و بەرەو شوێنێکی تر بڕۆین، چونکە ئۆتۆمبێل هەیە ژیانی سێ تا چوار خێزانی لەسەرەو هەر خێزانێکیش کۆمەڵێک خوێندکار و کۆمەلێک منداڵی هەیە کە هەموویان لەسەر داهاتی ئەو ئۆتۆمبێلە بەرێوەدەچن. ئاکۆ تاهیر ئەنجومەنی گشتی شۆفێرانی بارهەڵگری گومرگی حاجی ئۆمەران بە ئاژانسی ڕۆژنیوزی ڕاگەیاند: بەشێکی زۆری خەڵک و شۆفێر ژیانیان لەسەر ئەم گومرگەیە کە بەتەنیا شۆفێرانی بار هەڵگر کە لە خەتی گومرگی حاجی ئۆمەران کار ئەکەن بە شێوەی فەرمی (633) شۆفێرە کە ئەمەش ئێستاکە هیچ کارو کاسبییەکیان نەماوە. هەروەها وتیشی: ئەگەر داخستنی سنورەکە بە بەردەوامی بمێنێتەوە، ناچار شۆفێران دەبێت ئۆتۆمبێلەکانیان بە زەرەر بفرۆشنەوە و لەو ناوچەیە کۆچ بکەن بۆ شارێکی تر و کارێکی تر بدۆزنەوە، ئەوەش دووبارە (تەرحیل)کردنەوەیەکی تری باڵەکایەتییە و چۆمان لە شارۆچکەیەکی گەورەوە دەکاتە شارەدێیەکی بچوک و بێ داهات. ئەو ئەنجومەنە وتیشی، ئێستا شۆفێران زۆربەیان قەرزدارن، بەهۆی ئەوەی لەسەر داوایەکی ئیران ئۆتۆمبێلەکانیان گۆڕی لە تاک بۆ کەپس یان بۆ جۆرێکی گەورەتر کە هەندێکیان کەموکوڕیان هەبوو، بەڵام لەگەڵ ئەو داخستنە ئێستا بە پلەی یەک ئەو شۆفێرانەن کە زیانی زۆریان بەرکەوتووەو قەرزێکی زۆریان دەکۆڵدا هاتووە و ئێستاش بێکارن. لەبارەی کردنەوەی مەرزەکەش وتی، ئەوەی ئێمە ئاگاداربین لە پەرلەمانی ئیران بڕیاردرا هەردوو مەرزی حاجی ئۆمەران و پەروێزخان پێکەوە بکرێنەوە، بەڵام تا ئێستاش هەر داخراون، بۆیە پێمانوایە داخستنی مەرزەکە سیاسییە. دەشڵێت، مەرزی حاجی ئۆمەران جگە لەوەی بەشی هەرە زۆی خەڵکی ئەو سنورە بەرژەوەندیان لەگەڵ ئەو مەرزەدایە، بەڵام لە پیرانشاری ڕۆژهەڵاتی کوردستانیش خەڵکێکی زۆر ژیانیان لەسەر ئەو مەرزەیە کە بەس کرێکاری پیرانشار ژمارەیان پێنج هەزار دەبێت و ڕۆژانە لەو مەرزە کاردەکەن، بەڵام ئێستا ئەوانیش بێکارن، بۆیە داواکارین ئەو مەرزە بکرێتەوەو خەڵک و شۆفێران و کاسبکارانیش بکەونەوە سەر بارو گوزەرانی ئاسایی خۆیان. ژیار دڵشاد، ئابوریناس لەو بارەیەوە بە ڕۆژنیوزی ڕاگەیاند: داخستنی گومرگی حاجی ئۆمەران کاریگەریی نەرێنی بەتەنیا لەسەر شۆفێران یان پیلەوەر یان کارمەندان و بازرگانانی ئەو سنورە دروست نەکردووە، بەڵکو بەشێوەی ڕاستەوخۆ و ناڕاستەوخۆ، لەسەر 70%ی خەڵکی ئەو سنورە بە گشتی و بەشێک لە ناوچەکانی تری دروستکردووە. 19-11-2017


هاوسەرۆکی كانتۆنی عەفرین : دوژمنان خەیاڵیان خاو بو کە وایاندەزانی دەتوانن عەفرینیش بەدەردی کەرکوک بەرن - ئاوێنه\nهاوسەرۆکی كانتۆنی عەفرین : دوژمنان خەیاڵیان خاو بو کە وایاندەزانی دەتوانن عەفرینیش بەدەردی کەرکوک بەرن\nهێڤی موستەفا، هاوسەرۆکی كانتۆنی عەفرین لەم گفتوگۆیەی ئاوێنەدا دەڵێت “ئەگەر یەكێتی‌و یەكگرتویی لەنێوان كورد هەبوایە، ئەمرۆ ئەردۆگان جورئەتی نەدەکرد هێرش بكاتە سەر عەفرین”.\nئاوێنە: لەئێستادا رەوشی عەفرین چۆنە، بۆردومانەكان تاچەند ئارامی ژیانی هاوڵاتیانی خستوەتە مەترسیەوە؟\nهێڤی موستەفا: بەهۆی بۆردومان‌و داگیركارییەكانی سوپای توركیا‌و چەتەكانی نزیك لەئەردۆگان، ژمارەیەكی زۆر لەهاوڵاتیانی مەدەنی بەتایبەت منداڵ‌و ژن‌و بەساڵاچو کوژراون‌و گیانیان لەدەستداوەو نزیكەی 200 كەسیش برینداربون، رەوشی ژیانی هاوڵاتیانی مەدەنی لەعەفرین لەمەترسیدایە، سەرەرای ئەم دۆخەش گەلی عەفرین گیانی بەرخودان‌و بەرگری زۆر بەرزە.\nئاوێنە: لەماوەی ئەم دە رۆژەی کە سوپای توركیا‌و هاوكارەكانی هێرشی دەستپێکردوە بۆ سەر كانتۆنی عەفرین، هیچ شوێنێکیان داگیركردوە؟\nهێڤی موستەفا: تا ئێستا سوپای توركیا هیچ ناوچەیەكی لەناو خاكی كانتۆنی عەفرین داگیر نەكردوە، تەنها جار جارێك گوندێكی بچوكی سەر سنور دەستێنن بەهۆی بۆردومانكردنێكی زۆرەوە لەلایەن توركیاوە وەک تاکتیک لەلایەن شەڕڤانانەوە چۆڵدەكرێ، بەڵام دواتر شەرڤانان كۆنترۆڵی دەكەنەوە، چون‌و هاتنەو نەیانتوانیوە پێشڕەوی بکەن تا ئێستا، ئەمەش وەك تەكتیكێكی سەربازییە لەلایەن شەرڤانانەوە ئەنجام دەدرێت بۆ ئەوەی دوژمن راكێشنە ناو بۆسەی خۆیانەوە، شەرڤانان باوەرێكی زۆر مەزنیان هەیە، لەپشت شەرڤانانیش گەلێكی ئازا‌و بە‌ورە هەیە كە ئەمانە جێی شانازی‌و هۆكارن بۆ سەركەوتنی شەرڤانان‌و شكاندنی هێرشەكانی دوژمن.\nئاوێنە: پاگەندەی ئەوە هەبو کە ئێوە داوای هاوکاریتان لەرژێمی بەشار ئەسەدو سوپای سوریا کردوە، ئایا تا ئێستا هاوکاری کردون؟\nهێڤی موستەفا: تا ئێستا نەخێر، كێشەی رژێمی بەشار ئەسەد ئەوەیە کە باسی سوروەری خاکی سوریاو پاراستنی یەكگرتوی خاكی سوریا دەکەن‌و دەڵێن عەفرین بەشێكە لەسوریا، بەڵام ئەوە ماوەی 11 رۆژە لەئاسمان‌و زەمینەوە عەفرین بۆردومان دەكرێت لەلایەن دەوڵەتێكی دیكەوە‌و دەیانەوێت داگیری بكەن، رژێمی سوریا هیچ هەڵوێستێكی فەرمی نەبوەو تەنانەت بەیاننامەیەكیشی بڵاونەكردوەتەوە.\nئاوێنە: وەک ئاشکرایە پیلانگێرییەكی گەورە لەلایەن ئەمریكا، روسیا، سوریا، ئێران‌و توركیاوە لەدژی عەفرین لەئارادایە، ئایا هەستناکەن ئەرکی ئێوە قورسە بۆ بەرگری کردن؟\nهێڤی موستەفا: ئەوان كەهاتونەتە سەرخاكی سوریا، مەبەستیان نیە سوریاو ناوچەكە بپارێزن، مەبەستیان نیە كێشەكانی سوریا چارەسەر بكەن، بەڵكو هەر یەكێك لەو هێزانە دەیانەوێت بەرژەوەندییەكانی خۆی بپارێزێت، هەریەكەیان دەیانەوێت سوریا لەناوخۆدا پارچە بكەن بۆ بەرژەوەندی خۆیان، ئێمە سەد لەسەد پشتمان بەو هێزانە نەبەستوە، هاوپەیمانی ئێمەو ئەوان بۆ شەركردن بوە لەدژی تیرۆر، بەدەر لەمە، پرۆژە‌و هێزی ئێمە گەلی خۆمان‌و شەڕڤانانمانە. ئەگەر ئەم دەوڵەتانە بێدەنگی خۆیان نەشکێنن ئەوا تیرۆری ئەردۆغان زەبر دەگەیەنێت بەمرۆڤایەتی‌و تەواوی جیهان.\nئاوێنە: باس لەبونی شەڕڤانی بیانی دەكرێت لەنێو ریزەكانی هێزەكانی سوریای دیموكرات‌و یەپەگە‌و یەپەژە، ئایا شەرڤانی بیانی لەعەفرین هەن لەدژی سوپای تورکیا بجەنگن؟\nهێڤی موستەفا: بەڵێ گروپێكی شەرڤانانی بیانی لەرۆژ ئاوای كوردستانن دەیانەوێت شانبەشانی گەلانی ناوچەكە بۆ پاراستنی دەستكەوتەكان‌و دیموكراتی بەرگری بكەن.\nئاوێنە: شەرێكی نابەرابەر بەسەر عەفریندا سەپێنراوە، چۆن دەتوانن لەم شەرەدا سەركەون؟\nهێڤی موستەفا: شکست‌و دۆڕان لەفەرهەنگی ئێمەدا نییە، ئێمە لەرابردو شەڕی چەندین گروپی چەتەیی‌و تیرۆرستی جۆراوجۆرمان كردوە، بەڵام ئەمرۆ قۆناغەكە جیاوازە دەبێت پێكەوە هەم درێژە بەشەڕی چەتەكان بدەین‌و هەم شەریش لەگەڵ دەوڵەتێكی گەورەی وەك توركیاش بكەین كە ئەندامی پەیمانی ناتۆیە، باوەر بكەن ئەگەر گیانی بەرخودان‌و ئیرادەی بەهێزی گەل‌و ورەی جوامێرانەی شەرڤانان نەبوایە، دەوڵەتیش نەیدەیتوانی لەبەردەم ئەم هێرشە گەورەیەدا خۆی رابگرێت، بەڵام ئیرادەی گەل‌و پەیوەسبونی شەرڤانان بەخۆشەویستی خاك، دەبینن زیاتر لە10 رۆژە چ قارەمانێتیەك لەعەفرین نیشان دەدرێت‌و دوژمن بەو هەمو هێزەیەوە توانای پێشرەوی نیە.\nئاوێنە: ئایا عەفرین بەتەواوی لەلایەن سوپای توركیا‌و سوپای سوریای ئازاد‌و گروپە جیهادیەكانەوە بەتەواوی گەمارۆ دراوە یان دەروازەو رێگەیەك ماوە بۆ دەرچون‌و شكاندنی گەمارۆ؟\nهێڤی موستەفا: تەنها یەك رێگا هەیە ئەویش لەرێگەی رژێمی سوریاوەیە.\nئاوێنە: ئێستا شاری ئیدلیب كەوتوەتەوە دەست رژێمی بەشار ئەسەد، دەوترێت توركیا چاوپۆشی لەئیدلیب كردوە لەپێناو داگیركردنی عەفرین، ئایا وایە؟\nهێڤی موستەفا: راستە، هەر لەرۆژی یەكەمینەوە توركیا هۆكار بو بۆ ئەوەی شۆرشی سوریا سەرنەكەوێت، ئەردۆغان لەپێناو بەرژەوەندییەكانی خۆی هیزە شۆڕشگێڕەکانی خست‌و بەردەوام پشتیوانی لەگروپە تیرۆرستیەكانی ناو سوریاكردوە بە‌ئێستاشەوە بۆ ئاژاوەنانەوە، لەلایەكی دیكەشەوە هەر توركیا بو حمس‌و شام‌و حەلەب‌و چەند ناوچەیەكی لەسوریا فرۆشت، دواتر ئیدلیبیشی بەرژێمەكەی بەشار ئەسەد فرۆشت، لەبەرامبەر ئەوەی لەكاتی داگیركردنی عەفرین لەلایەن سوپای توركیاوە، بەشار ئەسەدیش چاوی بنوقێنێت، لەپێناو ئەوەی عەفرین داگیر بکاو ئیرادەی کورد تێبشکێنێت لەگەڵ هەمو دوژمنەکانی رێککدەکەوێت.\nئاوێنە: ئایا هیچ پەیوەندیەك هەیە لەنێوان كەوتنی كەركوك‌و هەوڵدان بۆ خستنی عەفریندا، دەوترێت كەركوك دراوە بەئێران عەفرینیش دەدرێت بە‌توركیا، دەكرێت رێكەوتنێكی بەم جۆرە لەنێوان توركیا- ئێران هەبێت؟\nهێڤی موستەفا: بەداخەوە دوژمنان کە دیتیان کەرکوک لەماوەیەكی زۆر كورتدا کەوت وا خەیاڵیان کرد دەتوانن عەفرینیش بەهەمان دەرد بەرن‌و لەماوەی رۆژێکدا بیخەنە بندەستی خۆیانەوە، مەخابن بازاری سات‌و سەوداکردن بەکەرکوک‌و کەوتن‌و لەدەستدانی بەو ماوە کورت‌و ئاسانییە جورئەتی هێرش کردنە سەر عەفرینی بەداگیرکەرانی کوردستان دا، وایان بیردەكردەوە هەر بەو ئاسانیەش دەتوانن عەفرین داگیر بكەن، بەڵام خەیاڵیان خاوبو، ئەوەتا ئێستا روبەروی ورەی گەل‌و بیروباوەری شەرڤانان بونەتەوە.\nئاوێنە: بانگەوازی ئێوە چیە بۆ گەلی كورد، بەتایبەت لەم دۆخەی روبەروی شەرێكی نابەرابەر بونەتەوە؟\nهێڤی موستەفا: بانگەوازی ئێمە بۆ تەواوی گەلی كورد، ئەوەیە تەنها مەترسی لەسەر عەفرین نیە، بەڵكو مەترسی لەسەر دەستكەوتەكانی گەلی كورد لە‌باشور‌و باكور‌و رژئاواو رۆژهەڵاتی كوردستان هەیە، ئەگەر یەكێتی‌و یەكگرتویی لەنێوان كورد هەبوایە، ئەمرۆ رەجەب تەیب ئەردۆگان جورئەتی نەدەکرد هێرش بكاتە سەر عەفرین، پێویستە تەواوی گەلی كورد‌و تەواوی ئاشتیخواز‌و دیموكراتەكان، بەیەكدەنگی‌و یەكهەڵوێشتی پشتیوانی لە‌گەلی عەفرین بكەن، فشار لەسەر حكومەتەكان‌و ناوەندەكانی مافەكانی مرۆڤ دروست بكەن بۆ ئەوەی رێگە لەو دوژمنكاریانەی ئەردۆگان بگیرێت، هەروەها روی راستی ئەردۆغان لە‌دیكتاتۆریەت‌و پشتیوانیكردنی لە‌تیرۆر دەربخەن.\nنووسراوە لە 2018-02-01 8:26 pm


وتەبێژی یەكێتی: هەر جارەی گرفتێك بۆ پرسی دانانی پارێزگاری كەركوك دروست دەكەن – Knwe.org\nسەرەکی » هەواڵ » وتەبێژی یەكێتی: هەر جارەی گرفتێك بۆ پرسی دانانی پارێزگاری كەركوك دروست دەكەن\nوتەبێژی یەكێتی: هەر جارەی گرفتێك بۆ پرسی دانانی پارێزگاری كەركوك دروست دەكەن\nلەتیف شێخ عومەر وتەبێژی یەكێتیی نیشتمانیی كوردستان، لەكۆنگرەیەكی رۆژنامەنووسیدا، لەڕاگەیەنراوێكدا هەڵوێست‌و پێداگریی یەكێتیی نیشتمانیی كوردستانی دووپاتكردەوە لەبارەی پرسی بەیەكەوە كاركردن‌و شەراكەتی راستەقینەو پرسی دانانی پارێزگارێكی نوێ بۆ كەركوك‌و چارەسەركردنی تەواوی كێشەكان‌و گەیشتنە رێككەوتن لەسەر تەواوی پرسەكان. ئەمەش دەقی راگەیەنراوەكەیە:\nوەك دەزانن لەماوەی رابردوودا دوای گفتوگۆیەكی درێژو چڕوپڕو چاوەڕوانییەكی زۆری خەڵك‌و گرتنەبەری هەموو رێگەیەك لەپێناوی گەیشتنە رێككەوتنێكی گشتگیر بۆ چۆنییەتی كاركردن‌و داڕشتنی دیدگای هاوبەش لەبارەی پرسەكانی ناوخۆو عیراق‌و دەوروبەر، دوو رێككەوتنمان لەگەڵ پارتی دیموكراتی كوردستان ئیمزاكرد.\nرێككەوتنێكیان بۆ چەسپاندنی پرەنسیپەكانی بەیەكەوە كاركردن‌و چارەسەركردنی گرفتە كەڵەكەبووەكانی ناوخۆو ئەوانەی پەیوەندی بەعیراق‌و پەیوەندییەكانی هەرێمەوە هەیە. رێككەوتنی دووەم لەبارەی چۆنییەتی دابەشكردنی جومگەكانی حكومڕانی‌و فەراهەمكردنی جۆرێك لەهاوسەنگیی لەدەسەڵاتە جیاوازەكان. هەموو ئەمانە لەپێناو بەشداریی راستەقینەی یەكێتیی نیشتمانیی كورستان‌و لایەنە سیاسییەكانی حوكمڕانی‌و بڕیاردان، بوون.\nلەو رێككەوتنانەدا لەگەڵ پارتیدا مەبەستمان بوو هەماهەنگ بین‌و بەیەكەوە كاربكەین لەكوردستان بۆ پێكهێنانی كابینەیەكی نوێی حكومەتی هەرێمی بەهێزو خاوەن بەرنامەی چاكسازیی‌و سەقامگیر. بیروباوەڕی یەكێتیی نیشتمانیی كوردستان‌و ئیستحقاقی گەلەكەشمان وایدەخواست كە بەیەكەوە كاربكەین لەبەغداو بەرنامەیەكی هاوبەشمان هەبێت بۆ چارەسەركردنی گرفتە چارەسەرنەكراوەكانی نێوان هەرێم‌و بەغدا. هەر لەو رێككەوتنەدا كەركوكمان كردە سەنتەر بۆ چارەسەركردنی بەشێك لەكێشەو گرفتەكانی ناوچە دابڕاوەكان، مەبەستمان بوو پارێزگارێكی كورد لەیەكێتیی نیشتمانیی كوردستان بەهەماهەنگی لەگەڵ پارتی دیموكراتی كوردستان لەئەنجومەنی پارێزگا هەڵبژێرین‌و لانیكەم رێگەبگرین لەهەوڵی پەلاماردان‌و تەعریبكردنی ناوچە دابڕێنراوەكان‌و رێگربین لەهەوڵی جێبەجێكردنی سیاسەتی شۆڤێنیانەی هەندێك لایەنی عیراقی.\nبەبڕوای ئێمە حكومەت تەنها پێكهێنانی كابینە نییە، بەڵكو دەسەڵاتێكی دووانەیە ئەویش سەرۆكایەتیی ئەنجومەنی وەزیران‌و سەرۆكایەتیی هەرێمی كوردستانە. بڕیارە «ئەمڕۆ 28/5» پرۆسەی دەنگدان بۆ هەڵبژاردنی سەرۆكی هەرێمی كوردستان لەپەرلەمانی كوردستان بەڕێوەبچێت، بەڵام دوای ئەو هەموو دواكەوتنەو پشوودرێژییەی خەڵك‌و یەكێتی نیشتمانیی كوردستان‌و دوو رێككەوتنی یەك لەدوای یەك، هەتا ئێستا هیچ هەنگاوێك بۆ جێبەجێكردنی رێككەوتنەكان لەلایەنی پارتی دیموكراتی كوردستانەوە نەك نابینرێن، بەڵكو هەرجارەی گرفتێك بۆ پرسی دانانی پارێزگاری كەركوك لەپشكی یەكێتی (وەك رێككەوتبووین لەسەری)، دروست دەكەن.\nلەم سۆنگەیەوە بەڕای گشتیی كوردستان رادەگەیەنین، كە ئەو سیاسەتی پشتگوێخستن‌و تاكڕەوییە ئاكامەكانی باش نابن‌و ئێمە وەك یەكێتیی نیشتمانیی كوردستان لەهەموو ئەو گفتوگۆیانەی لەگەڵ پارتی كردمان، گرفتمان دابەشكردنی پۆست‌و بەركەوتەی هەڵبژاردن نەبوو، بەڵكو پرسی بەیەكەوە كاركردن‌و شەراكەتی راستەقینەو خزمەتكردنی هاووڵاتیان‌و پرسی دانانی پارێزگارێكی نوێ بۆ كەركوك بۆ خزمەتی خەڵكی ستەمدیدەو بەشەرەفی ئەو پارێزگایە لەئەولەویەتی ئەجێندای گفتوگۆی ئێمەدا بوو، دەمانویست بەیەك تیم لەحكومەتی هەرێمی كوردستان‌و بەغدا بەیەكەوە كاربكەین، بەڵام مەخابن ئەمڕۆ بەئێوەی رادەگەیەنین كە پارتی دیموكراتی كوردستان گرێ‌و گرفتی جددی بۆ جێبەجێكردنی رێككەوتنەكانی لەگەڵ یەكێتیدا دروستكردووەو پابەند نییە پێیانەوە، بۆیە فراكسیۆنی یەكێتی لەپەرلەمانی كوردستان بەشداریی كۆبوونەوەكەی ئەمڕۆ «28/5»ی پەرلەمان ناكات.\nهەڵبژاردنی سەرۆكی هەرێمیش بەبێ دەنگی فراكسیۆنی یەكێتی، پرسی بڕیاردان‌و شەرعییەت لەهەرێمی كوردستاندا دەخاتە بەردەم بارودۆخێكی نوێوە، هەروەك پرسی پێكهێنانی حكومەتی هەرێمی كوردستانیش دەخاتە بەردەم ئەگەرو پێشهاتی تازە، دەرەنجام‌و لێكەوتەكانی ئەو سیاسەتە ناواقعییانە هەرچییەك بێت لەئەستۆی یەكێتیی نیشتمانیی كوردستاندا نییەو ئۆباڵەكەی دەكەوێتە ئەستۆی لایەنی بەرامبەر.


تۆڵه‌ی پێشمه‌رگه له دوای شه‌هیدكردنی هه‌ڤاڵه‌كانیان له خێڵی حه‌مه‌دا – Knwe.org\nسەرەکی » وتار » تۆڵه‌ی پێشمه‌رگه له دوای شه‌هیدكردنی هه‌ڤاڵه‌كانیان له خێڵی حه‌مه‌دا\nتۆڵه‌ی پێشمه‌رگه له دوای شه‌هیدكردنی هه‌ڤاڵه‌كانیان له خێڵی حه‌مه‌دا\nنه‌قیب/ به‌رهه‌م س\nئه‌وه سه‌لمێنراوه بزوتنه‌وه جیهادییه ئیسلامیه‌كان دیارده‌یه‌كی نامۆن به ئاداب و كلتور كۆمه‌ڵگه‌ی كورده‌واری و دوور له پێویستی و واقعی خه‌ڵكی په‌یدابوون.\nله‌كاتێكدا خه‌ڵك پیاده‌ی بیروباوه‌ڕی خۆیان ده‌كه‌ن چ پێویستییان به رێكخراوێكی توندڕه‌وی جیهادی ده‌بێت بۆ ئه‌وه‌ی جارێكیتر ئاینی ئیسلامیان سه‌رله‌نوێ پێ ره‌وان بكاته‌وه؟.\nهه‌ر ئایدۆلۆژیایه‌كیش هه‌ڵقوڵاوی ناخی جه‌ماوه‌ر نه‌بێت و له‌گه‌ڵ هه‌ست و هه‌ڵوێستی خه‌ڵكدا یه‌كنه‌گرێته‌وه، با گه‌راش دابنێت دواجار ناتوانێت ئه‌و نه‌خشه‌ی دایده‌ڕێژێت، سه‌ركه‌وتوبێت، به‌پێچه‌وانه‌وه ئه‌بێت چاوه‌ڕوانی ئه‌وه‌بێت به‌ره‌ی دژی پێكدێت و به‌ره‌نگاری ده‌بنه‌وه.\nبزوتنه‌وه‌ی ئیسلامی له‌كوردستاندا له‌و رۆژگاره‌دا، وه‌ك زۆربه‌ی ڕێكخستنه ئیسلامیه‌كانی تری ده‌وڵه‌تانی ناوچه‌كه وه‌ك رێكخستنێكی ناكوردی هاته گۆڕه‌پانی كاركردن، به‌ئاشكرا ده‌ستی ده‌ره‌كیشی له‌پشت بوو، چونكه ئه‌م جۆره رێكخستنانه پێكهاته‌یه‌كی توندو تۆڵ نین هه‌میشه روبه‌رووی قه‌یران و ته‌نگه‌ژه ده‌بنه‌وه، بۆیه بزوتنه‌وه‌ی ئیسلامیش له بواری كاركردندا توشی چه‌ندین جیابونه‌وه‌ی ناخۆی بۆوه كه توندڕه‌وه‌كانی له خۆده‌گرت،\nبه‌تایبه‌ت كاتێ رێكخراوه توندڕه‌وه ده‌ره‌كییه‌كان له‌سه‌ر هێڵ بوون و په‌یوه‌ندیان له‌گه‌ڵ به‌ستن، جوندولئیسلامیش به‌رهه‌مێكی نه‌زۆكی ئه‌و جیابونه‌وانه‌بوو كاتێ له رێگه‌ی ده‌وڵه‌تانی ناوچه‌كه‌وه ئه‌وخه‌ڵكه توندره‌وانه كۆكرانه‌وه‌و ئاراسته‌كران و نه‌خشه‌و پلانی ترسناكیان بۆ داڕشتن، بۆ شێواندن و تێكدان و هه‌ڵته‌كاندنی بنه‌ماكانی ژیان و ئاسووده‌یی و ده‌ستكاریكردنی مه‌به‌سته ئاینیه‌كان لای خه‌ڵكانی ساده، كه ئه‌وه‌نده ئه‌جێنداو به‌رنامه‌ی سیاسی مه‌به‌ست بوو، هێنده به‌رنامه ئاینیه‌كه‌ی به‌لاوه گرنگ نه‌بوو.\nجوندولئیسلام و دواتریش ئه‌نسارولئیسلام هه‌ر له سه‌ره‌تاوه وه‌كوتاقمێكی توند ره‌و خۆیان ناساند به‌وشێوازی مامه‌ڵه‌كردن و راگه‌یاندنانه‌ی ده‌ریده‌بڕی و پێشتریش سه‌ره‌كانیان له‌گه‌ڵ سه‌رانی رێكخراوی ئه‌لقاعیده كلكیان گرێدابوو، له‌وێوه ته‌ڵقینكرابوون كه له‌سه‌ر شێوازی ده‌وڵه‌تی ئه‌وكاته‌ی ئه‌فغانستان به فه‌رمانڕه‌وایی تاڵیبان، ده‌وڵه‌تێكی ئیسلامی له‌كوردستان درووستبكه‌ن، ده‌وڵه‌تێك له ژێر كوشت و بڕو قه‌ڵاچۆكردنی ئه‌وخه‌ڵكانه‌ی ناچنه ژێر ئاڵایانه‌وه.\nبۆیه له‌هه‌وڵی یه‌كه‌میاندا چ به بانگه‌شه‌كردن له سه‌كۆی مزگه‌وته‌كانیانه‌وه یان به‌پیلانگێڕان كه‌وتنه دژایه‌تیكردنی ده‌سه‌ڵاتدارێتی حكومه‌تی هه‌رێم و حزبه‌كانی كوردستان به‌تایبه‌ت یه‌كێتی.\nیه‌كێتی هه‌رزوو دركی به‌وه‌كرد كه ئه‌و تاقمه سه‌ر لێشێواوه هیچ نێوانێكیان له‌گه‌ڵ دیموكراسیدا نیه‌و ده‌یانه‌وێ به‌زه‌بری شمشێر حوكمی خۆیان له‌سه‌ر زه‌وی پیاده‌بكه‌ن.\nهه‌ر بۆیه یه‌كێیتی نیشتمانیی كوردستان له‌بازنه‌ی پێویستی كاركردن له‌سه‌ر دورخسته‌وه‌ی ئه‌و هه‌ڕه‌شه‌یه كه له‌لایه‌ن هێزه ده‌ره‌كییه‌كانه‌وه كۆمه‌ك و ئاراسته ده‌كران، بڕیاریدا هێزێكی پێشمه‌رگه بنێرێته گوندی خێڵی حه‌مه له پێناو به‌رقه‌راركردنی ئاشتی و پاراستنی ئاسایشی ناوچه‌كه له مه‌ترسی هێرشی تیرۆرستی ئه‌و گروپه.\nئه‌وه‌ی چاوه‌ڕوان نه‌كراوبوو له ئێواره‌ی 23/9/2001 به شێوه‌یه‌كی غافڵگیرانه تیرۆرستان له سێ قۆڵه‌وه هێرشیان ده‌سپێكرد بۆ سه‌ر ئه‌وهێزه‌ی یه‌كێتی كه‌له‌و ناوچه‌یه جێگیركرابوو، پاش شه‌رو رووبه‌ڕووبونه‌وه بۆماوه‌ی زیاتر له سه‌عات، سه‌ره‌نجام 43 پێشمه‌رگه‌یان شه‌هیدكرد و دوور له هه‌موو پرنسیپه ئینسانیی و ئاینییه‌كان و یاساو رێساكانی جه‌نگ، ته‌رمه‌كانیان شێواندن.\nئه‌و كاره‌قێزه‌ونه ده‌نگدانه‌وه‌ی ناوخۆی و جیهانی به‌دوای خۆیداهێناو رووی راسته‌قینه‌ی ئه‌وتاقمه‌ی نیشانی هه‌موو جیهاندا، هه‌ر ئه‌و په‌لاماره دڕندانه واشیكرد ته‌واوی خه‌ڵكی كوردستان بخرۆشێن و بێزاری خۆیان به‌رامبه‌ر ئه‌و تاوانه ده‌رببڕن.\nتیرۆریستان ھه‌وڵیاندا له‌رێگه‌ی ئه‌و هێرشه‌وه ده‌ست به‌سه‌ر گوندی خێڵی حه‌مه‌و ئه‌وناوچه ستراتیژیانه‌دابگرن كه له رێگه‌یه‌وه ده‌توانرێت كۆنترۆڵی رێگای هاتوچۆی هێزه‌كانی یه‌كێتی بۆ ناوچه‌كانی سیروان و خورماڵ و هه‌ورامان بكرێت، چونكه هه‌ڵكه‌وته‌ی جوگرافی گوندی خێڵی حه‌مه به‌و جۆره‌یه ده‌كه‌وێته ناوجه‌رگه‌ی ده‌شتی شاره‌زووره‌وه.\nله‌پاش تێپه‌ڕ بوونی 24 سه‌عات و خۆرێكخستنه‌وه‌و ئاماده‌كردنی هێزی پێویست، یه‌كێتی بڕیاری هێرشی پێچه‌وانه‌ی دایه‌وه‌و هه‌رزوو توانی ته‌واوی ئه‌وناوچانه بخاته‌وه‌ژێر كۆنترۆڵی خۆی كه به‌هۆی هێرشه له‌ناكاوه‌كه‌ی تیرۆریستانه‌وه له ده‌ستیدابوو، ئه‌وه‌بوو چه‌ندین ته‌رم و چه‌ك و ئالیات و جبه‌خانه‌ی تیرۆریستان له‌و ناوچه‌دا، كه‌وتنه به‌رده‌ست هێزی پێشمه‌رگه.\nعه‌بدوڵڵا ره‌شید محه‌مه‌د، فه‌یزوڵڵا ره‌شید محه‌مه‌د، خه‌لیل عه‌بدوڵڵا حسێن، حسێن عه‌بدوڵڵا حسێن، زانا فه‌ره‌ج حه‌مه فه‌تاح، فه‌ره‌ج حه‌مه فه‌تاح، سیروان فه‌تاح ئه‌حمه‌د، ئه‌رسه‌لان فه‌تاح ئه‌حمه‌د، فه‌تاح ئه‌حمه‌د كه‌ریم، عومه‌ر محه‌مه‌د ره‌سوڵ، ئه‌حمه‌د محه‌مه‌د عه‌لی، ئه‌كبه‌ر محه‌مه‌د سه‌عید، ره‌ئوف ئه‌حمه‌د قادر، كامه‌ران محێدین حه‌مه، دڵشاد حه‌مه ره‌حیم، ئیبراهیم عه‌زیز ئه‌مین، عه‌دنان عه‌بدوڵڵا خالید، یاسین عومه‌ر ئه‌حمه‌د، دڵشاد محه‌مه‌د عه‌لی، تۆفیق محه‌مه‌د ره‌شید، عه‌تا عوسمان ساڵح، رزگار محه‌مه‌د سه‌عید، ئازاد ئه‌حمه‌د محه‌مه‌د، عومه‌ر عارف عه‌ول، كاروان ئه‌حمه‌د فه‌تاح، مه‌حمود حسێن عه‌لی، حسێن محه‌مه‌د نه‌جم، موخلیس تاهیر عه‌بدوڵڵا، حسێن محه‌مه‌د ساڵح، كه‌ریم سه‌عید مه‌حمود، ره‌حیم مه‌حمود ئه‌حمه‌د، عه‌لی عه‌بدوڵلا سه‌عید، سدیق ئه‌حمه‌د عه‌زیز، زانا ساڵح مه‌حمود، جه‌بار تۆفیق مه‌حمود، ته‌ها عه‌لی حه‌مه ساڵح، كامیل محه‌مه‌د ئه‌حمه‌د، نازم شوكر كه‌ریم، محه‌مه‌د محه‌مه‌دئه‌مین، ئاوات مه‌مه‌ند سه‌عید، غازی عه‌لی قادر، شه‌هاب ئه‌حمه‌د خورشید.


هاوپەیمانی جیهانی ڤاکسین: یەکەم نیشانەی کاریگەری ڤاکسین دژ بە کۆرۆنا لەوانەیە لە پایزدا دەرکەوێت\nزیورخ (ڕۆیتەرز) – سەرۆکی جێبەجێکاری هاوپەیمانی جیهانی ڤاکسین و خۆپاراستن سیث بێرکلی بەڕۆژنامەیەکی سویسرای ڕاگەیاندوە نیشانە سەرەتایەکان لەسەر کاریگەری یەکێک لەو ڤاکسینانەی دژ بە کۆرۆنا بۆتاقیکردنەوە بەکارهاتوە لەوانەیە لە پایزی داهاتوودا دەرکەوێت.\nسەرۆکی هاوپەیمانیەتی ناسراوە بە (جاڤی) پێشبینی دەکات ڕێگای نێوان ئەم پەرەپێدانە و بەدەستکەوتنی ڤاکسین بەفراوانی دوورودرێژ بێت.\nلەچاوپێکەوتنێکدا بۆ ڕۆژنامەی NZZM دەڵێت سەبارەت بە ئەگەری ڤاکسین "تائێستا نازانین چ ڤاکسینیک سەردەکەوێت، یاخود ئەگەری هەیە سەرکەوتوبین و ڤاکسینمان دەستکەوێت. سەبارەت بە کاریگەری ئەگەر بەختمان باشبێت سەرەتای ئەو نیشانانە لە پایزدا بەدی دەکەین".\nسەرباری ئەمەش دەڵێت "بەڵام بۆ ڕۆیشتن لەوخاڵەوە تا خاڵی دۆزینەوەی دەرمانێکی کاریگەر بەبڕێکی فراوان بۆ بەکارهینانی خەڵکی، ڕێگایەکی دوورمان لەبەردەمدایە".\nهەروەها بێرکلی داوای هەوڵی هەمئاهانگ و بەشداری جیهانی کرد لە بەرهەمهێنان، یاخود بڵاوکردنەوەی ئەو ڤاکسینەی لە کۆتاییدا بەدەست دێت. لەمبارەیەوە ووتیشی "پێویست بەڕێکەوتنێکی نێودەوڵەتی هەیە بۆ ڕەخساندنی توانایەکی پیشەسازیی بۆ بەرهەمهێنانی خێرای ڤاکسین هەچ کاتێک دۆزرایەوە".\nزیاتر ووتی "لەپێناو هاوبەشکردنی ڤاکسین ئەگەر دەرکەوت ڤاکسینی وڵاتێک سوودی نیە، دەبێت وڵاتان پێکەوە کاربکەن، لەوانەشە هەندیک ڤاکسین سەرکەوتنی زیاتر بەدەست بێنێت بۆ کەسانی کەم تەمەن و یاخود بۆ گرووپی گەورە تەمەنەکان".\nبێرکلی داوای لە ڕێکخراوی تەندروستیی جیهانی کرد ڕێنمایی و ئامۆژگاری روون دەربارەی بەکارهێنان و دابەشکردنی ڤاکسین بڵاوکاتەوە، بۆ ڕێگریکردن لەئەگەری دابینکردنی لەسەرەتادا تەنها بۆ دەوڵەمەندەکان و نەبوونی بۆ کەم دەرامەتەکان یاخود ئەوانەی زۆر پێویستیان پێیەتی.\nهەروەها ووتی لەئەگەری بوونی ڤاکسین بەبڕێکی کەم لەسەرەتادا، دەبێت بۆ کارمەندانی تەندروستی بەکاربێت.\nتوێژینەوەیەکی نوێ دەردەخات ڤایرۆسی کۆرۆنا کاریگەری لەسەر ئافرەتی دووگیان هەیە\nتوێژینەوەیەکی نوێ ئاشکرایکرد 16 ئافرەتی دووگیان تووشی ڤایرۆسی کۆرۆنای نوێ بوون و لەکاتی دووگیانیدا ڤایرۆسی کۆرۆنا لە وێڵاشی منداڵەکاندا دۆزراوەتەوە.\nپشکنینەکانی زانستی نەخۆشیەکان ئەوەی دوای منداڵبوون دەکرێت، بەڵگەیان دۆزیوەتەوە ئاماژە بە کەمی چوونی خوێن بۆ مندالەکە دەدات لەسکی دایکیدا، سەرباری ئەمە جەڵتە لە وێڵاشدا ڕوویداوە.\nتوێژینەوەکە دەڵێت لەوانەیە ئەمە کاریگەری لەسەر ڕۆڵی وێڵاش هەبێت لەگەیاندنی ئۆکسجین و خواردن لەخوێنی دایکەوە بۆ منداڵەکە، هەروەها پاکردنەوەی خوێنی منداڵەکە.\nئمیڵی میڵەر پزیشک لە نەخۆشخانەی نۆرث وێسترن لەئەمریکا و سەرپەرشتیاری توێژینەوەکەی لە گۆڤاری Clinical Pathology بڵاوکراوەتەوە دەڵێت "نامەوێت وێنایەکی ڕەشبین بدەم، بەڵام ئەم دەرئەنجامانە نیگەرانم دەکات".\nسەرباری توێژینەوەکەی لە سەر 16 ئافرەتی دووگیان کراوە، توێژەرەوان دەڵێن ئەم توێژینەوەیە تائێستا لەڕوی پشکنینەکانی لەسەر وێڵاشی تووشبوان بەکۆرۆنا کراوە گەورەترینە.\nهەروەها میڵەر ووتیشی "نامەوێت بڵێم دەرئەنجامەکان کۆتایی‌یە بۆ توێژینەوەیەکی بجووک لەسەر ژمارەیەکی کەم لەخانمان، بەڵام ئەمە ئاماژەیەکی سەرەتایی‌یە تایبەتە بەو گۆڕانکاریانەی کۆڤید-19 هەیەتی لەسەر وێڵاش و کاریگەری لەسەر تەندروستی خانمانی دووگیانەکان".\nهەرچەندە توێژینەوەکە تایبەت بوە بەدایکانی دووگیان و تووشبوو بەکۆڤید-19، بەڵام تائێستا هیچ ئاماژەیەک نیە بەبوونی دەرنجامی نەڕێنی لەسەر منداڵەکان.\nئەو منداڵانەی لەدایک بوون تەندروستیان باش بوە ، بەڵام پێدەچێت بەهۆی گیرانی دەمارەکانی وێڵاشەوە هەندێکیان لەکاتی لەدایکبووندا کێشیان کەم بوە و بچووک بوون.\nمیڵەر لەمباریەوە دەڵێت" وێڵاش کاری خۆیکردوە ئەگەر نیوەشی بەتەواوەتی کاری کردبێت و منداڵەکان بەتەندروستی باشەوە لەدایک بوون".\nبەمزوانە دوای 17 ساڵ بۆ جارێکی‌کە زیکزیکە لەمریکا بلاودەبێتەوە\nپێدەچێت ڕووداوەکانی ساڵی 2020 بەردەوام بێت، وەرزی دەرکەوتنی مێروی باڵداری زیکزیکە لەئەمریکا دەستیپێکردوە، بەتایبەتی لە ڕۆژهەڵاتی ئەو وڵاتە، ئەمەش دەرکەوتەیەکە هەموو 17 ساڵ جارێک دوووبارە دەبیێتەوە، زیکزیکە لەژێر خاکەوە دێنە دەروە، بەشەپۆل و ملیارەها لێ بڵاو دەبێتەوە و بۆ زاوزێ سەردرەختەکان دەگرن. هەرچەندە شێوەی ئەم مێروە باڵدارە ترسناکە بەڵام زیانبەخش نین، نەگاز دەگرن و نە پێوەدانیان هەیە و نە لەسەر مرۆڤ و هیچ گیاندارێک مەترسین.\nنێرەکانی زیکزیکە دەنگی گەورە دەردەکەن بۆ ڕاکێشانی مێکان و زاوزێکردن.\nبەهۆی دانانی هێلکە زیکزیکە مەترسی لەسەر کشتوکاڵ هەیە بەتایبەتی باخی میوە و درەختەکان. مێکان بڕێکی زۆر هێلکە لەسەر چڵ و لقی بچووک دادەنێن، ئەمە بۆ درەختە گەورەکان زیانی ئەوتۆی نابێت بەڵام بۆ درەختە بچووکە نوێکان دەبێتە هۆکاری لەناوچون یاخود گەورە نەبوونیان.\nزانکۆی تەکنلۆژیای ڤیرجینیا لەبڵاوکراوەیەکدا ڕایگەیاند، لەنزیکەی نیو هیکتاردا نزیکەی 1.5 ملێۆن زیکزیکە دەردەچن. ئاماژەی بەوەشدا ولایەتەکانی نۆرث کارۆلاینا و ڤیرجینیای ڕۆژئاوا و لە باشوری ڤیرجینیا ئەم دەرکەوتە دەبینرێت.\nدوای دەرجونی زیکزیکە وەک هەڕاشە باڵەکانی هێشتا تەڕدەبێت، پێویستی بەوەیە چاوەڕوان بێت تا ووشک دەبێتەوە بۆ ئەوەی بتوانێت بفڕێت، لەو کاتەدا گیاندارنی‌کە وەک بۆق و راکۆن و باڵندە و مارمێلکە دەیانخۆن.\nبەڵام ملیارەها ڕزگاریان دەبێت و لەماوەی ئەوچەند ڕۆژەی ژیانیان زاوزێ دەکەنەوە و هێلکەکان دادەنێنەوە، دوای تەواو بوونی ئەرکیان دەمرن، دواتر هێلکەکان ئەتروکێن، کرمۆکەکان دەچنە ژێر خاکەوە و بۆماوەی 13 تا 17 ساڵ دەچنە سووڕی متبوونەوە.\nجێی ئاماژەیە جۆرێک زیکزیکە هەیە ساڵانە دەردەکەون، بەڵام ئەو جۆرەی 13 بۆ 17 ساڵ دەخاێنێت لای زاناکان هێشتا هۆکاری مانەوەیان بۆ ئەو ماوە زۆرە ئاشکرانیە، وەک گریمانە دەڵین لەوانیە هۆکار ئەوەبێت بۆئەوەی دەرچونیان هاوکات نەبێت لەگەڵ زۆریی ئەو گیاندارانەی دەیانخۆن.\nبەرنامەی زانست و تەکنەلۆجیا 05-25-2020


◄ نتیجه: Found 1.017, page 1 of 102 Items per page: 🗐 1 🗐 5 🗐 10 🗐 25 🗐 50 🗐 100\n📅 01-07-2017 تاریخ ؤ پێش هەتێەل\n📅 زمان اضافه کردن Jul 1 2017 8:54AM\n👁 اێ بەخشە 12,362 گل سئرکریائە(دێینە)\n- بەرپرسی نووسینگەی رزگارکردنی رفێندراوانی دەستی د [ فرەتر(ویشتر)... 👁] ✖ ✖ 1 8 ✔ 99% ✍ هـ.ب. 1-7-2017 8:54:45\n📅 01-10-2017 تاریخ ؤ پێش هەتێەل\n📅 زمان اضافه کردن Oct 1 2017 12:00AM\nباکووری کوردستان - تەقاندنەوەی ئەشکەوتە مێژووییەک [ فرەتر(ویشتر)... 👁] ✖ ✖ 10 9 ✔ 99% ✍ هـ.ب. 1-10-2017 0:00:00\n📅 01-10-2018 تاریخ ؤ پێش هەتێەل\n📅 زمان اضافه کردن Jul 1 2018 9:21PM\n👁 اێ بەخشە 3,565 گل سئرکریائە(دێینە)\nرۆژهەڵاتی کوردستان - کۆڵبەرێکی کورد بە ناوی ئەکرە [ فرەتر(ویشتر)... 👁] ✖ ✖ 15 7 ✔ 99% ✍ هـ.ب. 1-7-2018 21:21:47\n👁 اێ بەخشە 12,753 گل سئرکریائە(دێینە)\n👁 اێ بەخشە 3,978 گل سئرکریائە(دێینە)\n📅 02-10-2012 تاریخ ؤ پێش هەتێەل\n📅 زمان اضافه کردن Oct 2 2012 3:13PM\n- بەهۆی خراپی رەوشی ئەمنی قەزای خورماتوەوە، بریارە [ فرەتر(ویشتر)... 👁] ✖ ✖ 0 1 ✔ 99% ✍ هـ.ب. 2-10-2012 15:13:18\n👁 اێ بەخشە 13,916 گل سئرکریائە(دێینە)\n📅 03-02-2016 تاریخ ؤ پێش هەتێەل\n📅 زمان اضافه کردن Feb 3 2016 9:54AM\n👁 اێ بەخشە 6,394 گل سئرکریائە(دێینە)\n- پزیشکان و کارمەندانی نەخۆشخانەی فریاکەوتنی سل [ فرەتر(ویشتر)... 👁] ✖ ✖ ✖ 2 6 ✔ 88% ✍ هـ.ب. 3-2-2016 9:54:59\n📅 03-05-2015 تاریخ ؤ پێش هەتێەل\n📅 زمان اضافه کردن May 3 2015 1:26PM\n👁 اێ بەخشە 3,227 گل سئرکریائە(دێینە)\n- بە مەبەستی لە کار لابردنی دەستبەجێی سەرۆکی دادگا [ فرەتر(ویشتر)... 👁] ✖ ✖ ✖ 0 0 ✔ 66% ✍ هـ.ب. 3-5-2015 13:26:52\n👁 اێ بەخشە 9,489 گل سئرکریائە(دێینە)


زانیاری لەبارەی ئەو بەشانەی راپۆرتی دیلۆیت کە حکومەت بلاویناکاتەوە – Standard Kurd\nزانیاری لەبارەی ئەو بەشانەی راپۆرتی دیلۆیت کە حکومەت بلاویناکاتەوە\nلەلایەن ستاندار Posted on كانونی یه‌كه‌م 15, 2018 656 جار بینراوە 0 سەرنج\nد.شێرکۆ جەودەت سەرۆکی فراکسیۆنی یەکگرتوو لە پەرلەمانی کوردستان رایدەگەیەنێت کۆمپانیای دیلۆیت لەگەل بلاوکردنەوەی داتا و زانیاریەکانی فرۆشتنی نەوت، راپۆرتێکی تر لەبارەی کەموکوریەکان و ناتەواویەکانی پرۆسەکە ئامادە دەکات بەڵام حکومەتی هەرێم بۆ رای گشتی بلاویناکاتەوە.\nناوبراو لە پەنێلێکی رێکخراوی ستۆپ لە سلێمانی لەبارەی شەفافییەتی کەرتی نەوت وتیشی کۆمپانیا گەورەکانی نەوت و گاز لە دنیا بە دوای ئەو شوێنانە دەگەرێن کە نەزانن و نەشارەزان بۆ ئەوەی گرێبەستی قورسیان بەسەر بسەپێنن لە پێناو بەرژەوەندی خۆیان و هەرێمیش وەک زۆر شوێن دوچاری ئەو جۆرە گرێبەستانە بووە.\nجێی باسە کۆتایی هەفتەی رابردوو کۆمپانیای دیلۆیت راپۆرتی چوارەمی لەبارەی نەوتی کوردستان بڵاوکردەوە.\nبڵاوکراوەی پێشووماجەرای کۆبونەوەکانی یەکێتی و پارتی.\nبڵاوکراوەی نوێترسەرکردایەتیەکی یەکێتی: هەندێك لە بەرپرسانی پارتی بەرۆحییەتی شەڕی ناوخۆوە هەڵوێستەكانیان دەردەبڕن\nPosted on حوزه‌یران 26, 2019 حوزه‌یران 26, 2019 0 2075


هەمەڕەنگ :: 04/12/2019 :: 574 جار بینراوە\nئەرکی ناوک چییە لە جەستەی مرۆڤدا، تەنیا لەخۆگرتنی لۆکەو ماددەی جلوبەرگە؟\nكەس ناتوانێت نكوڵی لەو راستییە بكات كە رووداوەكانی خۆكوشتن بە تایبەت لە وڵاتانی جیهانی سێهەمدا روو لە هەڵكشانن بەجۆرێك كە خەریكە دەبێتە دیاردە.\nهەندێك جار ئەو خۆكوشتنە بۆ دەربڕینی ناڕەزایەتییە هەندێك جاریش كۆتایی هێنانێكی تراجیدییە بە ژیانێكی بێ واتا، هەندێك جاری دیكەش هەڵهاتنە لە بەرامبەر ئازار و ناڕەحەتییەكانی واقیعی ئەمڕۆ. لە هەندێك حاڵەتدا كەسەكە پێش ئەوەی خۆی بكوژێت نیازی خۆی تۆمار دەكات بو نووسین یان بە نامەی دەنگی كەچی كەمجار كۆمەڵگا ئەم مەسەلەیە بە هەند وەردەگرێت. ئامارەكان دەریدەخەن لە ماوەی 15 ساڵی رابردوودا ژمارەی حاڵەتەكانی خۆكوشنت كەم تا زۆرێك وەكو هێڵێكی ستوونی لە بەرزبوونەوەدایە.بە تایبەت لەناو گەنجان و بێكاراندا.\nدەروونی مرۆڤ هێندە ئاڵۆزە كە ناتوانێت تیۆرییەكی گشتگیر و یەكگرتوو بۆ لێكدانەوەی خۆكوشتن دابڕێژێت. بەڵام زۆربەی توێژینەوە و راپرسییەكان بۆیان دەركەوتووە كە بەربڵاوترین هۆكاری خۆكوشتن هەستكردن بە ئازاری دەروونییە.\nهەستكردن بە ئازاری دەروونی مەسەلەیەكە هەموومان لە چەند چركەساتێكی ژیانماندا رووبەڕووی دەبینەوە بەهۆی نەخۆشی یان پەیوەندییەكی شكستخواردوو یان رەتكرنەوەیەكی كۆمەڵایەتی كەچی تەنیا رێژەیەكمان خۆمان دەكوژین و زۆرینەی مرۆڤەكان ناگانە ئەو چارەنووسە. ئەمە لەبەر چی؟ پسپۆڕەكانی دەروونناسی دەڵێن هۆكارەكانی خۆكوشتن ئاوێتە و فرە رەهەند و ئاڵۆزن. لە سروشتیاندا كۆمەڵە خۆكارێكن كە توانای كەڵەكەبوونیان هەیە. خەمۆكیی تیژ و دڵەڕاوكێ و مادە هۆشبەرەكان و بێ هیوایی زۆر ئەو دۆخە دەروونییانەن كە دەبنە هۆی خۆكوشتن. هیچ كام لەو هۆكارانە بە تەنیا وا لە مرۆڤ ناكان بڕیاری خۆكوشتن بدات بەڵام كۆبوونەوەی چەند هۆكارێك لە یەك كاتدا و لەگەڵیدا هەستكردن بە ئازارێكی دەروونی زۆر قورس زۆرجار دەبنە هۆی جێبەجێكردنی بڕیاری خۆكوشتن.\nلە راستیدا زۆربەی ئەوانەی بیر لە خۆكوشتن دەكەنەوە بە كردەوە جێبەجێی ناكەن بەڵام تەنیا هەر بیركردنەوە لێی نیشانەیەكی ترسناكە. دەروونناسەكان دەڵێن مرۆڤ كاتێك ئاماژەی بە خۆكوشتندا لە قوڵای ناخی خۆیدا حەز بە خۆكوشتن ناكات بۆیە ئەو ئاماژەیە دەردەبڕێت بۆ ئەوەی فریای بكەون و هاوكاری بكەن. بۆیە زۆر پێویستە دەوروبەر وریای ئەم جۆرە هاوار و هەڕەشە و ئاماژانەبن چونكە دەتوانرێت رێگری لێ بكرێت. ئازاری دەروونی كە هۆكارێكی بنەڕەتی خۆكوشتنە تەنیا هەر لە ئەنجامی ئازارە جەستەییەكانەوە دروست نابێت بەڵكو ئازارە كۆمەڵایەتییەكانیش دروستی دەكەن بۆ نموونە كاتێك كە مرۆڤ هەست دەكات هیچ رێزێكی لێ ناگیرێت یان بایەخی خۆی لەلا نامێنێت یان بوونی بەلاوە گرنگ نابێت. دەروونناسەكان بە ئەزموون بۆیان دەركەوتووە ئاین رۆڵێكی گرنگی هەیە بۆ رێگری لە خۆكوشتن چونكە یەكێك لە كاریگەرییەكانی دین ئەوەیە مرۆڤ فێری پشودرێژی و سەبر دەكات بەرامبەر بە سەختییەكانی ژیان.\nكۆمەڵەی دەروونناسی ئەمریكی بە پێویستی دەزانێت كۆمەڵگا ئاگادار بكرێنەوە و هۆشیار بكرێت بۆ چۆنییەتی رووبەڕووبوونەوە و مامەڵەكردن لەگەڵ بیرۆكە خۆكوژییەكاندا پاراستنی كۆڵەكە سەرەكییەكانی خێزان و پشتیوانیكردنی تاك دوو رەهەنگی گەورەی مامەڵەكردنی زانستین لەگەڵ خۆكوشتندا.


یەکەم وڵات بانگهێشتی مستەفا کازمی کرد - باسک نێت\nدەستپێك/ هەواڵ/ عێراق/یەکەم وڵات بانگهێشتی مستەفا کازمی کرد\nBalen Ibrahim 2020-05-08\nجێنشینی شای سعودیە پەیوەندییەكی تەلەفۆنیی لەگەڵ سەرۆكوەزیرانی نوێی عێراق ئەنجامدا و تێیدا بەبۆنەی پێكهێنانی حكومەتی نوێ پیرۆزبایی و بانگهێشتنامەیەکی ئاراستەکرد.\nنووسینگەی كازمی لە راگەیێندراوێكدا رایگەیاند “محەممەد بن سەلمان، جێنشینی شای سعودیە لە پەیوەندییەكی تەلەفۆنیدا پیرۆزبایی شای سعودیەی بە مستەفا كازمی راگەیاند، هەردوولا جەختیان لەسەر بەهێزكردنی پەیوەندییەكانی نێوان هەردوو وڵات كردووەتەوە”.\nبەپێی راگەیەندراوەكەی نووسینگەی كازمی “جێنشینی شای سعودیە ئاماژەی بەوە كردووە، كە عێراق رۆڵێكی بنەڕەتیی هەیە لە نزیككردنەوەی تێڕوانینەكان لە ناوچەكە، هاوكات بانگهێشتنامەیەكیشی بۆ سەردانیكردنی سعودیە ئاراستەی كازمی كرد”.\nئەمەش لەکاتێکدایە رۆژی 7ی ئایار پەرلەمانی عێراق بە زۆرینەی دەنگ متمانەی بە کابینەکەی مستەفا کازمی بەخشی.\nپەرلەمانی كوردستان وادەی كۆبوونەوەی دیاریكرد\nجیهان.. ژمارەی ئەو کەسانەی لە ڤایرۆسی کۆرۆنا چاکبونەتەوە پێنج ملیۆنی تێپەڕاند


بافڵ تاڵەبانی، هاوسەرۆکی یەکێتی ڕایگەیاند، سیستمی لامەرکەزی قەوارەی هەرێم بە‌هێز دەکات و فاکتەرێکە بۆ زیاتر خزمەتکردنی کۆمەڵانی خەڵکی کوردستان، ئاماژەی بەوەشکرد، دەیانەوێت لە کوردستان و بەتایبەتی ناوچە دابڕێندراوەکان وەک کورد بە یەکدەنگی و یەکھەڵوێستی بەشداری هەڵبژاردنەکانی عێراق بکەن.\nلە ڕاگەیەندراوێکدا نوسینگەی بافڵ تاڵەبانی، هاوسەرۆکی یەکێتیی نیشتیمانیی کوردستان (دووشەممە 25ی کانوونی دووەمی 2021) ڕایگەیاند، " تاڵەبانی، لە دەباشان پێشوازی کرد لە ئاشلى دوریک، لێپرسراوی نووسینگەی باڵیۆزخانەی کەنەدا لەھەرێمی کوردستان."\nبەگوێرەی ڕاگەیەندراوەکە، لە دیدارەکدا، بە بایەخەوە باس لە پەیوەندییە سیاسی و دیبلۆماسییەکانی نێوان ھەردوولا کرا و جەخت لە فراوانکردنی ھاریکاری و ھاوکارییەکانی کەنەدا کرایەوە بەتایبەت لە خستنەگەڕی زیاتری ھەوڵەکانیان بۆ مەشقپێکردنی ھێزی پێشمەرگە و رێکخستنەوەی یەکە سەربازییەکان لەچوارچێوەی پشتیوانییەکانی ھاوپەیمانی نێودەوڵەتی بۆ رووبەڕووبوونەوەی تیرۆر.\nئاماژە بەوەشکراوە، ھەر لە دیدارەکەدا بافڵ تاڵەبانی لەبارەی پێشھاتە سیاسی، ئابووری و ئەمنییەکانەوە ھەڵوێست و بڕیاری نیشتمانیی یەکێتی خستەڕوو و ئاماژەی بە رێگاچارەکانی تێپەڕاندنی ئەم دۆخە کرد و تەئکیدی لە خستنەگەڕی ھەوڵەکان کردەوە بۆ گەیشتن بەرێککەوتن.\nئەوەش هاتووە، "بۆ ئەوەش بافڵ تاڵەبانی بنیادنانی دیالۆگی نیشتمانیی لەنێوان ھێزەکانی ھەرێم و عێراق بە پێویست زانی و داوایکرد نوێنەری وڵاتان پشتگیری ئەو ھەوڵانە بکەن و ھاوکاربن بۆ تێپەڕاندنی ئەم قۆناغە، ھاوکات ئاماژەی بەھەنگاوەکانی جێبەجێکردنی سیستمی لامەرکەزی لە ھەرێم کرد و بە فاکتەری بەھێزترکردنی قەوارەی ھەرێم و زیاتر خزمەتکردنی کۆمەڵانی خەڵک وەسفیکرد."\nبەگوێرەی ڕاگەیەنراوەکە، سەبارەت بە ھەڵبژاردنەکانی داھاتووی عێراقیش گفتوگۆکرا و ھاوسەرۆک خواستی یەکێتی دووپاتکردەوە بۆ ئەنجامدانی ھەڵبژاردنێکی پاک و بێگەرد لەوادەی خۆیدا و راشیگەیاند، "دەمانەوێت لە کوردستان و بەتایبەتی ناوچە دابڕێندراوەکان وەک کورد بە یەکدەنگی و یەکھەڵوێستی بەشداریبکەین و یەکڕیزی نیشتمانی بپارێزین."


نەوسود، تەقەی ھێزە چەکدارەکانی ئێران بریندار بونی کۆڵبەرێکی لێکەوتەوە - كۆمه‌ڵه‌ی مافی مرۆڤی کوردستان\nنەوسود، تەقەی ھێزە چەکدارەکانی ئێران بریندار بونی کۆڵبەرێکی لێکەوتەوە\n14.06.2021 14.06.2021 Kurdistan Human Rights Association\t153 Views 0 Comments\nشەممە ٢٢ی جۆزەردانی ٢٧٢١ی کوردی، کۆڵبەرێک بە ناوی« وەلی رۆستەمی» خەڵکی گوندی« پشت کەڕ»ی سەر بە شاری سەلاسی باوەجانی، بە ھۆی تەقەی ھێزە چەکدارەکانی کۆماری ئیسلامی ئێران بە چەکی ساچمەیی لە ناوچەی سنوری نەسود، بە خەستی بریندار بووە.\nبە پێی راپۆرتی گەیشتوو بە KMMK: ناوبراو بە مەبەستی چارەسەری بۆ یەکێک لە نەخۆشخانەکانی شاری پاوە گوازراوەتەوە.\nکوشتنی کۆڵبەر واتای راستەقینەی کردەوەی دژ بە مرۆڤایەتیە کە لەلایەن کۆماری ئسلامی ئێرانەوە رۆژانە درێژەی پێدەدرێت.\n← دۆزینەوەی تەرمی عێرفان ساعێدپەنا پاش دوو ڕۆژ بێسەروشوێن بوون\nگواستنەوەی دوو زیندانی سیاسی مانگرتوو بۆ ژووری تاکەکەسی →


جیاوازیی نێوان پێداچوونەوەکانی «وۆردپرێس» - ویکیپیدیا، ئینسایکڵۆپیدیای ئازاد\nجیاوازیی نێوان پێداچوونەوەکانی «وۆردپرێس»\nوەک پێداچوونەوەی ١٣:١٤، ١٥ی تشرینی دووەمی ٢٠١٥\n١٬١٣٩ بایت زیاد کرا ، ٥ years ago\nوەک پێداچوونەوەی ١٣:٥٥، ١٩ی ئایاری ٢٠١٥ (دەستکاری)\n(←وۆردپرێس بە کوردی)\nوەک پێداچوونەوەی ١٣:١٤، ١٥ی تشرینی دووەمی ٢٠١٥ (دەستکاری) (پووچەڵکردنەوە)\nAbasiarastoo (لێدوان | بەشدارییەکان)\nوۆردپرێس سیستەمێکی بەڕێوەبەری ناوەڕۆک (CMS) بۆ ماڵپەڕەکان و بلۆگەکانە، وۆردپرێس بۆ ساز کردنی بابەتی فێرکاری، کۆمپانیای و… و هەروەها ساز کردنی تۆڕی کۆمەڵایەتی بە یارمەتی پلاگینی بەهێزی بادی پرێس و هەر وەها سازکردنی مەکۆ بە بی بی پرێس بەکاردەهێنرێت. وۆردپرێس بە زمانی PHP سازکراوە و لە لایەن MySql پشتیوانی لێ دەکرێت. وۆرپرێس سیستەمێکی بەلاش و هەروەها سەرچاوەکراوە.\nئەم پرۆگرامۆکەیە سیستەمێک یپیشاندانی هەیە، واتە دەتوانیت بی دەستکاری کردنی [[هتمل]] و [[پی ئێچ پی]] دەستکاریان بکەیت و ڕێکیان بخەی ، وە هەروەها ئەو ڕووکارانەی دایا نئەمەزرێنیت و گؤرانکاریان تێدا ئەکەی ، وە [[هتمل]] و [[پی ئێچ پی]] دەتوانرێت بۆ کاری زیاتر دەستکریان بکەی بە ویستی خۆت ، وە هەروەها تەواوکاری لە نێوان دوو بەستەردا هەیە ئەوانیش ؛ بەستەری گەڕان و بەستەری سێهەمی پاککەرەوە، وە هەروەها ڕێگە دەدات بە چوونە ناوەکان وە هەروەها هاوپۆلی جۆراو جۆر بۆ وتار ، تووانای زۆری نووسەر ، وە یارمەتی دەدات بۆ دانانی تاگ بۆ کارەکان و پێداویستیەکان وە هەروەها خۆکار کە خۆی کارەکان ڕێک و پێک دەکاتەوە ( بۆ نموونە دووبارەکردنەوە دەگۆڕێت بۆ هێمایەکی زیرەک بۆ دووبارە کردنەوە لە بابەتەکان ) ، وە هەروەها پشتگیری [[پینگ باک]] و [[تراک باک]] دەکات و پیشاندانی بەستەری ماڵپەڕانی تر ئەوانەی خۆیان بەستەریان کردووە بۆ بابەتێک یان ووتارێک ، لە کۆتایدا [[وۆردپرێس]]زیادکاریەکی تری هەیە کە بریتیە لە پێوەکراوەکان کە ڕێگە بە بەکارهێنەرەکان دەدات کە چالاکیەکانیان زۆر زیاتر بکەن لەوەی کە یەکەمجار خۆی بە سادەیی کاری پێدەکەی .\nوۆردپرێس ئیدامەی پڕۆژەی ناسەرکەوتوانەی b2 بوو. نێوی وۆردپرێس کریستیان ئێس لێک هەڤاڵێکی بەڕێوەبەری وۆردپرێس (مەت مولنوگ) پێشنیاری کرد و لەو ڕۆژەوە وۆردپرێس بە خێرای دەستی بە بەهێز بوون کرد و تا ئێستا یەکەێک لە بەناوبانگترین و باشترین سیستەمی بەڕێوەبری ناوەڕۆکە.\nلە ئۆکتۆبری ساڵی ٢٠٠٤ کۆمپانیای CNET مولنوگ بۆ ئەوەی کە لە سەر وۆردپرێس ئیش بکات و بۆ سازکردنی وێبلاگێکی نوێ یارمەتیان بدات دادەمەزرێنن. لە دێسمەبەری ٢٠٠٤ مولنوگ بی بی پرێسی لە کاتی پشوودان لە چەن رۆژدا دەنوسێت.\nلە فێوریە ٢٠٠٥، وەشانی ١،٥ وۆردپرێس بە ناوی Strayhorn درووست کرا. ئەم وەشانە زیاتر لە ٩٠٠ هەزار جار دابەزێندرا.\nمولنوگ لە ئۆکتۆبری ٢٠٠٥ لە تیمی CNET جیا بوو و پاشان چەن ڕۆژ سیستەمی Akismetی ناساند. ئەم سیستەمە بۆ بەرگری کردن لە سپام درووست کرا.\nلەنۆڤەمبەری ٢٠٠٥ بەشداری کردن لە پڕۆژەکانی وۆردپرێس لە حاڵەتی بانگهێشت کردن هاتەدەرەوە و بۆ هەموو خەڵک ئازاد کرا.\nلە دێسەمبەری ٢٠٠٥، مولنوگ Automatticی ناساند. ئەمە سرویسێک بوو کە خزموتگوزاری پشتیوانی لە وێبلۆگی دەکرد و نەرمەکاڵای دژی سپامی درووست ئەکرد. ئێستا بە وتەی ئاماری Comscore ماڵپەڕی Automattic مانگانە زیاتر لە ١٠٠ ملیۆن بینەر و لەبەین ٢٥ ماڵپەڕێ گەورەی جیهانە.\nلە مارسی ٢٠٠٧، گۆڤاری بەناوبانگی PC World. مولنوگ بە ٥٠ کەسی گرینگ لەدنیا ئینتێرنت دەناسێنێت، کە مولنوگ لە دەرەجەی شانزەهەم دایە.\nوۆردپرێسی کوردی لە لایەن تیمی چاوگەوە کراوە بە کوردی و پاڵپشتی لێ دەکرێت.\nوەرگیراو لە «https://ckb.wikipedia.org/wiki/تایبەت:MobileDiff/466451»


داڕوخانی دەستوری سیناریۆی ڕەش! – hkkurdistan\nHome 6 ئەرشیفی بابەتەکان 6 داڕوخانی دەستوری سیناریۆی ڕەش!\nداڕوخانی دەستوری سیناریۆی ڕەش!\n١٢ ساڵ لەمەوبەر سەرانی ناسیۆنالیزمی کورد؛ بارزانی و تاڵەبانی و نەوشیروانی ئەندازیاری دەستوری سیناریۆی ڕەش، هاوکات لەگەڵ سەرانی ناسیۆنالیستە عەرەب و تائیفەچیەکان؛ عەلاوی و چەلەبی و حەکیم و سەدر و هەموو دەوروبەرەکەیان، فریوکاریەکی گەورەیان بەرپاکرد و خەڵکی عێراقیان بە چاوبەستراوی ڕاپێچی دەنگدان بە دەستورێک کرد کە دواتر بوو بە یەکێک لە کۆڵەکەکانی ئەو دۆخە کارەساتبارەی بەسەر ئەم کۆمەڵگایەدا هات، لەوانە شەڕی تائیفی و توندبونەوەی دووبەرەکی و کینەی قەومی. ئەوکات گفتی ئەوەیان بە خەڵک دەدا کە لەسایەی ئەو دەستورەدا ئاسۆیەکی روناک و پڕ لە خێر و خۆشی بۆ خەڵکی عێراق فەراهەم دەبێت. ئەمڕۆش دەیانەوێ خەڵک پەلکێشی ژێر دیوارە داڕوخاوەکانی ئەو دەستورە بکەن. بارزانی دەستور دەکات بە بنەمایەکی شەرعی بۆ ڕیفراندۆم و سەربەخۆیی، حکومەتە قەومی و ئیسلامیەکەی عەبادیش هەمان دەستور دەکات بە بنەمایەکی شەرعی بۆ هەڕەشەی سەرکوتکردنی خەڵکی کوردستان. بۆ بەرگرتن بەوەی ئەم دیوارە بەسەر خەڵکی ستەمدیدە و ئازادیخوازی عێراقدا نەڕوخێت، دەبێ بە لێدانی گورزی کۆتایی لەم ڕەوتی داروخانە تەحقیق بکرێت و ڕیگانەدرێت بەچکوپینە تەمەنی درێژبکرێتەوە.\n١٢ ساڵ بەرلەئیستا کاتێک ئەم سەرۆک قەوم و تائیفانە شایولۆغانیان بۆ ئەم دەستورە دەگێڕا، من لە وتاری “دەستوری سیناریۆی ڕەش”دا وتم کۆڵه‌كه‌یه‌كی دیكه‌ی ئه‌م ڕه‌شنوسه تاسه‌رمۆخ كۆنه‌په‌رستانه‌یه، شۆفینیزم و قه‌ومپه‌رستی و ده‌مارگیری قه‌ومیه. له پێشدا ده‌یه‌وێ هاوڵاتیان به‌پێ‌ی پیناسه‌ی قه‌ومی ده‌سته‌به‌ندی بكات، به‌م پێه‌ش خه‌تی سورو دیواری ئه‌ستور له نێوانیان دابنێ، وه‌كو كۆمه‌ڵێك بونه‌وه‌ری جیاواز له‌یه‌ك، كه هه‌ركامیان به‌پێ‌ی زمانی قسه‌كردن ده‌یانكات به بونه‌وه‌رێكی تایبه‌ت و ماف و به‌رژه‌وه‌ندی جیاواز و ناكۆك به یه‌كیان بۆ داده‌تاشێت، له‌به‌رامبه‌ر یه‌كتر ڕایانده‌گرێت. پاشان له‌سه‌ر ئه‌م بناغه‌یه له ناو قه‌واره‌یه‌كی یه‌كپارچه‌دا، ماف و زه‌وی و ئاو و ئوكسجینی وڵات به‌سه‌ریاندا دابه‌ش بكات. هاوڵاتی به پێناسه‌ی مۆدێڕنی هاوچه‌رخ، له كۆمه‌ڵگەی عێراقدا به‌بێ پاشگرێك كه هه‌ویه‌ی قه‌ومی به‌به‌ردا دەكات، هیچ مانایه‌كی نه‌ماوه‌ته‌وه. “كورد و عه‌ره‌ب و توركمان و ئاشوری و كلدان..”.ته‌نانه‌ت زۆرێك له‌و ده‌سته‌واژه كۆن و به‌سه‌رچوانه‌ی كه له بیری هاوڵاتیان چونەته‌وه، هه‌موو له‌م ڕه‌شنوسه‌دا ده‌مه‌زرد كراونه‌ته‌وه به وێنه‌ی پێناسه‌ی میللی هاوڵاتیان تۆماركراون.”\nوتمان ئەم دەستورە مافی هاوڵاتی بوون لە هاوڵاتیان زەوت دەکات، لە جیاتی ئەمە خەڵک دەستەبەندی دەکات بەسەر قەوم و تائیفەکاندا و لەسەر ئەم بناغەیەش داهات و دەسەڵات لە نێوان سەرەک قەوم و تائیفەکان دابەش دەکات. هەر لەو وتارەدا هاتووە؛ “له سایه‌ی ده‌ستورێكی به‌م جۆره‌دا هیچ هاوڵاتیه‌ك تا ناسنامه میللیه‌كه‌ی ده‌رنه‌هێنێت، نازانێ چ مافێكی هه‌یه‌و چی پێده‌بڕێت.”\nوتمان ئەم دەستورە کۆنەپەرستانە و بنەمایەکە بۆ ئەبەدیەتدان بە ناکۆکی و شەڕ و کێشەی قەومی و تائیفی لە کێشمەکێشی بەردەوام بۆ کەم و زیادکردنی بەشی ئەم سەرەک قەوم و تائیفانە. هەر لەوێدا هاتووە؛ “ئه‌مه‌ش مانای ئه‌وه‌یه ئه‌م قه‌وم و عه‌شیره و مه‌زهه‌بانه ره‌قیبی یه‌ك و خاوه‌ن به‌رژه‌وه‌ندی ناكۆك به‌یه‌كن. بۆیه شه‌ڕی ده‌رهێنانی به‌شی زیاتر له سكی ئه‌وی تر، هه‌میشه‌و هه‌موو رۆژه له ئارادا ده‌بێت. له هه‌موو فرسه‌ت و ئاڵوگۆڕ و لێكترازانێكی هاوكێشه‌ی سیاسیدا، جارێكی دیكه دابه‌شكردنه‌وه‌ی به‌شه‌كان دێته‌وه گوڕێ و له‌م پێناوه‌شدا ده‌وره‌ی تازه‌ی كێشمه‌كێش ده‌ست پێده‌كاته‌وه. ئه‌و جه‌ماوه‌ره‌ی كه به زۆر مۆری قه‌ومی له نێوچه‌وانیان دراوه، به‌بێ ئه‌وه‌ی هیچ به‌رژه‌وه‌ندیه‌كی ناكۆك به یه‌كیان هه‌بێت، ده‌كرێنه خۆراكی شه‌ڕ و كێشه‌ی دابه‌شكردنه‌وه‌ی ده‌سه‌ڵات له نێوان حه‌كیم و جه‌عفه‌ری و عه‌لاوی و تاڵه‌بانی و بارزانیدا.”\nئەوەی ئەمرۆ دەگوزەرێ دروست ئەو سیناریۆیەیە کە بە تەواوی پێشبینی کراوبوو. ئۆباڵی هەر دڵۆپێک خوێن کە لە شەڕی قەومی و تائیفیدا ڕژاوە یان دەڕژێت، دەکەوێتە ئەستۆی ئەوانەی خەڵکیان راپێچی دەنگدان بەو دەستورە کرد.\nئەمڕۆ ناسیۆنالیستە کوردەکان بەوپەڕی حەماسی نەتەوەپەرستیەوە، لۆمە و سەرزەنشتی فراکسیۆنە “عەرەب”یەکانی پەرلەمانی عێراق دەکەن لەسەرئەوەی بە شیعە و سونەیانەوە یەکیانگرتووە دژی “کورد- ڕفراندۆم”! دەڵێن ئەمە دووەم جاریانە و چونکە پێشوتریش بە هەمان شێوە دژی “هەڵکردنی ئاڵای کوردستان لە کەرکوک” هەمان کاریانکرد! بەڵام ئەم جەنابانە لە بیریان کردوە کە ئەمە یاسای یاریە قەومپەرستانەکەیانە کە لە دەستوردا داڕێژاوە. ئێمە وتمان ئەم دەستورە “بۆمبیكی گه‌وره و كۆكوژه كه له نێو ئه‌م ڕه‌شنوسی سیناریۆی ڕه‌شه‌دا چێنراوه.” بۆچی ماف بە خۆیان دەدەن “فراکسیۆنە کوردیەکان” سەرباری ئەوەی لە نێوخۆیاندا خەریکە یەکتر دەخۆن، بەڵام هەمیشە لە بەرامبەر “عەرەبەکاندا” یەکدەست دەبنەوە، بەڵام هەمان ماف بۆ بەرامبەرەکەیان بە ڕەوانابینن؟!\nئەزمونێک کە دەبێ لە گشت پرۆسەی ١٤ ساڵی رابردوو وە بە تایبەت لە دەستوری قەومی ئیسلامی وتائیفی وەرگیرابێت، ئەوەیە کە جارێکی تر ڕێگا نەدرێت لە هیچ گۆشە و بستە خاکێکدا دەسەڵات و دەستور لەسەر بناغەی قەومی و دینی بێتە دامەزراندن و ئەوەشی هەیە دەبێ خاپور و وێران بکرێت. ئەوەی ئەمڕۆ سەرانی کوردایەتی بانگیشەی بۆ دەکەن و وەکو زیادەڕۆیی لە لوتکەی پروپاگەندەی ریفراندۆمدا ناویان ناوە یەکسانی، دامەزراندنی دەوڵەتی کوردستانی “پێکهاتەکانە نەک دەوڵەتی قەومی کوردی”. ئەمەش مانایەکی نیە جگە لە دووپاتکردنەوەی ئەزمونی کۆنەپەرستانەی ١٤ ساڵی ڕابردووی عێراق. دیسانەوە دەیانەوێ بەپێی دەستور ئەمجارە هاوڵاتیانی کوردستان بەپێی قەوم و دین دەستەبەندی و مافەکانیان پلەبەندی بکەن. خەڵکی کوردستان نابێ جارێکی تر رێگا بە دووپات بوونەوە ئەو ئەزمونە پڕکارەساتە بدەن کە دوای ١٢ ساڵ بەرەو داڕوخان دەچێت. رێگای ئەمەش پێداگری و سەپاندنی دەوڵەت و دەستورێکی غەیرە قەومی و غەیرە نیە کە قەومیەت و دیانەتی هاوڵاتیان لەبەرچاو نەگرێت و هەموو دانیشتوان لەسەر بناغەی هاوڵاتی لە هەموو ئاستێکدا مافی یەکسانیان هەبێت.


كەروێشكێك ناوی لە كتێبی گینسدا تۆمار دەكرێت\nكەروێشكێك بەهۆی تواناكانی لە یاری باسكەدا ناوی لە كتێبی گینس بۆ ژمارە پێوانەییەكان تۆمار دەكرێت.\nئەو كەروێشكە ناوی بینیە و تەمەنی پێنج ساڵە و ماوەیەكە لەلایەن خاوەنەكەیەوە ڕاهێنانی پێدەكرێت تا بتوانێت یاری بەتۆپی بچوكی تایبەت بە یاری باسكە بكات.\nشای ئاسوار كە خاوەنی ئەو پشیلەیە باس لەوە دەكات كە هەستی كردووە كەروێشكەكەی حەزی لە یاریكردنە، بۆیە بۆ ماوەی چەند مانگێك هەموو شەوێك پێش كاتی خەوتن ڕاهێنانی پێكردووە تا تواناكانی گەشتونەتە ئەو ڕادەیە.\nلە گرتەیەكی ڤیدیۆیشدا كە لە پەیجی گینس بۆ ژمارە پێوانەییەكان بڵاوكراوتەوە، بینی لەماوەی یەك خولەكدا زۆرترین خاڵ لە یاری باسكەدا تۆمار دەكات و بەمەش ناوی لە كتێبی گینس بۆ ژمارە پێوانەییەكان تۆمار دەكرێت.


٨ کەس لە چالاکانی مەدەنی لە شاری سەقز بانگهێشتی دادگا کران – زاگرۆس پۆست\nماڵەوە / کوردستان / ٨ کەس لە چالاکانی مەدەنی لە شاری سەقز بانگهێشتی دادگا کران\n٨ کەس لە چالاکانی مەدەنی لە شاری سەقز بانگهێشتی دادگا کران\nسێ شه‌ممه 19 حوزه‌یران 2018\tکوردستان, هەواڵ 221 جار خوێنراوه‌ته‌وه\nهەشت کەس لە چالاکانی مەدەنیی شاری سەقز بۆ دادگای ئینقلابی ئەم شارە بانگهێشت کراون.\nبەپێی ڕاپۆڕتێک کە لە لایەن ڕێکخراوی مافی مرۆڤ”هەنگاو”، بڵاوکراوەتەوە، دادگای شۆڕشی شاری سەقز ٨ کەس لە چالاکانی مەدەنیی ئەم شارەی، ئەمڕۆ سێ‌شەممە ڕێکەوتی ٢٩ی جۆزەردان بانگهێشتی فەرمی دادگای ئینقلابی ئەم شارە کرد.\nشایانی باسە کە ڕۆژی دووشەممە ڕێکه‌وتی٢٨ی جۆزەردان لە لایەن دادگای ئینقلابی ئەوە شارە چوار هاووڵاتییە کوردی خەڵکی ئەو شارە، بە ناوەکانی: “لوقمان قورەیشی”، “عەلی حسێنی”، “سلێمان عەبدی” و “محەممەد عابدی” بانگهێشتی دادگا کرابوون و ئەمڕۆ چوار کەسی دیکە سەرەڕای ئەو چوار کەسەی کە ناویان هاتووە، بۆ دادگای ئینقلابی ئەم شارە بانگهێشت کراون.\n“هەنگاو” شووناسی ئەو هه‌شت کەسەی بەو شێوە بڵاوکردووەتەوە:”سەید عەلی حسێنی مامۆستای زمانی ئینگلیزی، سلێمان عەبدی مامۆستای هۆنەرێستان، محەمەد عابدی نووسەر و لێکۆڵەر،لوقمان قورەیشی، موزەفەر ئیبراهیم پوور چالاکە‌وانی ژینگە، هەژار شەریفی، عەتا ڕەحمان زادە ناسراو بە عەتا شەماڵ، مامۆستا مەلا حەسەن مەحموودی پێشنوێژی گوندی کانی نیاز”.\nهۆکاری بانگهێشت کرانی ئەم هەشت کەسە بۆ دادگا بەشداریکردن لە ڕێوڕەسمی نەورۆزی ساڵی ٩٦ی هەتاوی لە گوندی “ئایچی” سەر بە شاری سەقز ڕاگەیاندراوە.


ستیڤ کۆگان و جۆن ڕێڵی ڕۆڵی ستان لاوڕێڵ و ئۆلیڤەر هاردی دەبینن لە فیلمێکی نوێدا دەربارەی ژیانی ئەم دوو ئەکتەرە کۆمیدییە لە دەرهێنانی جۆن بایردی دەرهێنەری فیلمی "Filth".\nبەگوێرەی Deadline فیلمەکە ناوی "Stan & Ollie"دەبێت و فۆکس دەخاتە سەر دواهەمین قۆناغەکانی کارکردنی ئەم دوو ئەکتەرە. سیناریۆی فیلمەکە لەلایەن "جێف پۆپ"ەوە دەنووسرێت کە پێشتریش لەگەڵ کۆگان لە فیلمی "Philomena" کاریکردووە.\nچیرۆکی فیلمەکە لە دەوری گەشتەکەی ئەم دوو ئەکتەرەدا دەخولێتەوە کە لە ساڵی ١٩٥٣ ئەنجامیاندا کاتێک ئەم دوو ئەکتەرە لەو کاتەدا هەموو ناوبانگێکیان لەدەستدابوو. گەشتەکەیان بە ئامادەییەکی کەمی بینەران دەستیپێکرد بەڵام بووە سەرکەوتنێکی گەورە بۆ ئەم دوو ئەکتەرە، کە توانیان لەگەڵ بینەرەکانیاندا یەکبگرنەوە.\nبایرد لە کاتی ئاشکراکردنی پڕۆژەکەدا لە ساڵی ٢٠١٤ وتی: "ئەمە چیرۆکێکی خۆشەویستی نێوان دوو پیاوە کە درک بەوە دەکەن بێ یەک ناتوانن بژین. ئەمە چیرۆکێکی جوانە. هەروەها کارەکتەری پشت کامێرای ئەم دوو ئەکتەرەش ڕووندەکاتەوە، کە بە تەواوی جیاوازە لەوەی خەڵک بیری لێدەکاتەوە، بەوەی بینەر لەسەر ستەیج بینیوونی."\nئەم فیلمە لەلایەن BBC Films برەوی پێدراوە و فەید وارد کاری بەرهەمهێنانی بۆ ئەنجامدەدات، کە بەم دواییانە کاری لە فیلمی "Suffragette"دا کرد. ئەو دەڵێت کە ئەم فیلمە دەبێتە گەنجینەیەک بۆ هەوادارە کۆن و نوێیەکان.\nکۆگان بەم دواییانە لە زنجیرەیەکی کۆمیدیدا کاری کردووە لە ئەمریکا بە ناوی "Happyish"، کە پاشتر کارەکە هەڵوەشێنرایەوە. بڕیارە لە فیلمی درامیی"Shepherds and Butchers" ببینرێت و لە فیلمی کۆمیدیی ئەنیمەیشنی "The Secret Life of Pets" دەنگی هەبێت. ڕێڵی دواهەمین نمایشی بریتیبوو لە کارکردنی لە فیلمی "The Lobster" لە ئێستاشدا کار لە فیلمی "Skull Island"دا دەکات.